url: =ZAM Thupuak :: 31 August 2014 :: ZOMI DAILY\nposted on 30 August 2014 at 8:04 am Lomkholna: News, Newsletter, Refugee, ZAM, Zomi\nUN Conference ah Zomi Makaite\nA 65 veina UNDPI/NGO Conference pen UN Headquarter, Trusteeship Council Chamber (Conference Building), New York, USA ah August 27-29, 2014 ni thum sung kinei a, gam 117, NGO 900 pan Tangmi (Representative) 4000 val kihel thei hi. Tua sungah ZIUSA zong Civil Society khat ahihna hangin NGO Tangmi (Representative) le Consultant min tawh Pu Go Sawm Khup (President-ZIUSA), Pu Do Khan Khup (GS/ZIUSA), Rev. Pau Khan Khai le EC sung pan makai vekpi 30 kim tangmi in kihelthei uh hi. Tua banah Kawlgam pan Pu Gin Kam Lian (GS/ZCD), le Siamah Esther Cingsan te zong va kihelthei uh cih kiza hi.\nHih UNDPI/NGO Conference ah Mr. Ban Ki- Moon (UN General Secretary) in hun honna le makaite muakna nei a, H.E. Mr. John W. Ashe, President of the 68th session of the General Assembly in zong thugenna tom nei hi. Tua banah Ms. Samantha Power, Permanent Representative of the United States of America to the United Nations in zong tutung Meeting kah NGO bangzah cihte le lungdam thugenna nei hi. Tutung UNDPI/UN tungtang ah “2015 and Beyond” cih thubulphuh in kinei a, mai 2015 kum akipan leitung khuahun kikhelna (Climate Change), bangci kep ding cihte le zawnna (Poverty) bangci kiamsak ding cihte kikuppi in nei uh hi.\nTua ahih manin tutung UNDPI/UN Meeting ah Zomi te zong UN ah thukuppih thei Consultative and Representative khat ahih tawh kihelthei i hih manin, mai lam Zomi le Zogam mabante puah le zuun zia ding muhna le hanciamna thak kineithei ta ding cih lametna le thungetna hisak ding hi hang. Abeisa hunte ah Zomi te pen UN khawmpi kah thei cih genloh, UN zumpi nangawn a mu khalo minamte i hi a, tu petpet in Pasian in namdangte tawh kikim in hong lamto ta ahih manin Topa min kiphat semsem ta hen. Topa aw, Zomi te hong makaih in!\nRef: UN Live Webcast &\nPu Do Khan Khup\nSource: Tongsan Media\nHealth Equity Initiative (HEI) tawh kimu khawm\nAugust 27 ni-in kipawlna makai pawl khat leh Health Equity Initiative (HEI) nasemte kimuh khopna HEI zumah kinei hi.\nHEI lam panin amau nasepna teng pulakna hong nei masa uh hi. Amau nasep pen a diakdiakin lungsim tawh kisai cidamna sem uh hi. Tua dan a tuak mite omdan gamtat dingdan genpihna, lungsim damlo te ki thuahpih a bawl hoihna, zatui le zaha tawh bawlna, a thu le la teng hoih tak kancianna leh gambel mite ading zum kong mang kongah thum sakna nei uh hi.\nTua bek thamlo in natna satna pan dalna, cina luna te khoina leh damlo leh zongsatna hoihlo neite atuam a kepna nei lai uh hi.\nMai lamah kipawlna te tawh atung a sepnasa te sangin a tangzai zawin bang cih sep theih lai ding cih a paikhawm kipawlna makaite tawh ki kupna kinei hi.\nTheihding: Zomi sungah lungism lam tawh kisai damlohna atuakkha na theih aom leh ZAM zumpi ah hong zasak un. Ki panpih nuam hi.\nPuansilh ahih kei leh vanzat khat peuhpeuh a hoih te pen a Quality hoihtak ei kici hi. Hoih in hoihta kei leh amal tamte pen Quantity kici hi. Kei gennop bel ta tamneih leh tawmneih thu hi. Ta pen 1-3 bang nei a Pasian thu tawh hoihtak pantah in pilna sangpi sinsak ding maw or 10 val bang nei dingin pattah zawh mel neilo a lamdung avak kizang thei mello Quantity tamsak lel ding cih ngaihsut huai kasa hi. Tuhun pen pilna khang mahmah in ta zong ei deih hunhun a lak theih hilel ta hi.\nTu laitak ei Zomi te gam 3 na pai dingin lamkal ah ih dinkhawl laitak hi in tua kawm mahin kipi kiteng in parcel kikhak in ngimna nei mello in ta neinei mawk ih hih manin kei ommuan in kalung na himawh gige hi. Mai lamah ih vak zawhloh dingpi a neih nuam salel a mawk neihneih ih hitam maw na cici ing.\nAhang pen ngimna ngaihsut kholhna neilo in kiten nak leh ta neihpah loh phamawh bangin ngaihsun in nausuah ding teh sum neilo in UN khawng ah huhna ih nget pen zum huai mahmah hi. UN (IAD) officer ten banggen hiam cih leh nanau suah ding pen tu a natheih pat hilo in kha 9 sung bang kigin hun ding nei hi teh ci-in ahi mah ahi hi. Nau ih neihsawm leh zong ih nupa a sumkhol phot a sum neihnai kei leh zong nau halna zatui zang akicingneih teh neih theih luat hilel hi.\nNam dang ten angen zongin Zomi te peuhmah in ei nausuahna ding lawmlawm huhna ngenlo a ei ta ei sum mah tawh ih neih zawh nang hanciamin UN huhna tawh nauneih sawmnawn kei ni. IAD officer pawl khatte ong kona tel leng huhna nget pen zum huai lua mahmah hi. Mangpau ih theih loh man a paipai ih hi a mihai bang a ong kiko teh ken no tang in nasa mahmah ing.\nMikang te bangin bel amau pattah zawh ngapzah 1-3 a tamzaw in nei uh a pilna sinsakzo gai ahih manin ahai vak aphei vah tawmzaw pah uh hi. Pantahzo cihna hi. Ei Zomi te in birth control nau halna limzat nailo ih hih man nu leh pa khitui a luangsak khangno khamtheih zang kitam mahmahta in mi a ong piankhit teh ei ta mah hi-in siata leh kipai theilo hi. US vatung lai le cin hoihtak na pattah zawh kei a zongeina nahilh zawh kei leh kum 18 a cinkhit uh teh numei pasal in inn ong tuansan mangin nang taneih si in ong lehvak khollo zong omkha thei ding dinmun a tung ding hita ih hih manin pilvang tak a thungen a nupa a thunget khop ki kupkhop cihte thupi mahmah hi. Ta mawk-neihneih in a gol a thu ong manloh teh nangta hi ei nang hilh o ih kicih sangin ih neihma a Quality or Quantity ngaih sut kholh ding thupi mahmah hi.\nChild psychologist te genna ah naupang khat leh khat kum 3 peuh mah kihal leh hoihpen hi ci uh hi. Ahang pen hoihtak kem khoi in cidam cihna hi. Anu zong agil awng manlo liang a kumsik a neihdet keei zong a cidamna in zolo thei hi ci uh hi.\nZomi tuailai lia leh taang te aw pilvang takin zi/pasal/ta ong nei unla living together khawng Zomi te ading hilo aih man zangkei tapeuh ni maw’ Mi gam milei ah ka Zomi pihte khutdawhngen leh khamtheih zang kamuh teh nasa lua in Zolia & Zotaang te aw ei khangah nam dangte ih batzawhna dingin QUALITY or QUANTITY ong khensiam mahmah un maw. Khangthak Zomi mipil a kigen te nakan lecin tatam nei na omlo ding uh hi.\nNew Life 4U Ministry (N4M)\nKiallap Malaypau leh Mangpau sinna : Zato a zatding\nKa ci nuam kei, Siavuan tawh kimu nuam ing.\nMin khumman RM 15.\nNa natna koitak hiam?\nKa natna bang ahia?\nSiavuanpa aw, hehpihna tawh UNHCR ah memo hong gelh sak ve, kanat lam a theih na ding leh a beizah a theihna dingin.\nHih pen lungno thahna/dalna zatui hi. Siavuan te hong gen bangin a course beidong ne in.\nSeptember 13 ni hong paikik in maw.\nNong paikik ciang sisan sit ding, hehpihna tawh a tawmpen nai 8 sung bangmah nane ken maw.\nNadam siang dong muktuam nathuah den in maw.\nNa meima nisim sawpsiang den kul hi.\nSaya sakit, saya perlu jumpa doktar.\nCaj pendaftaran adalah RM15.\nApakah penyakit saya?\nDoktor, tolong tulis memo kepada UNHCR dan beritahu mereka penyakit saya dan saya perlukan bantuan kewangan untuk rawantan.\nIni adalah antibiotik. Anda perlu makan mengikut waktu yang ditetapkan dan habiskan.\nTemujanji anda adalah pada September 13.\nAnda perlu buat ujian darah temujanji yang akan datang, sila puasa sekurang-kurangnya 8 jam.\nAnda perlu memakai penutup mulut sepanjang masa sehingga anda pulih.\nLuka perlu dicuci setiap hari.\nI am sick, I need to see a doctor.\nRegistration fee is 15 Ringgit.\nDoctor, please write a memo to UNHCR to tell them my sickness and cost for treatment.\nThis is an antibiotic. You need to take according to the time guide and finish the full course.\nYour next appointment is on September 13.\nNext appointment is to do blood test, please fast for at least 8 hours.\nYou have to wear a mask all the time until you recover.\nThe wound needs dressing everyday.\nMalaysia gamsung a om biakna mintawh biakpiakna anei Zomi pawlpi tuamtuam teng kilawmtat theihna ding a kibawl ZOMI LEAGUE 2014 August 24 ni zingsang nai 9am in Taman Pudu Ulua tualpi ah honpawi kinei hi. Francis Khampi in kilawmtatna a thupitna thu agen khit ciangin Rev. Thawng Ngaih Khup in thungetna hong neih sak hi. Thungenna leh thungetna man khit ciangin mipi te’n khutbetna tawh honpawi nasia takin kibawl in tha kingah thei mahmah a, honpawi ni a kimawl khempeuh zong siam thei mahmah uh ahih manin mipi te’n tha kingah mahmah hi.\nZOMI LEAGUE August 24, 2014 Results pulakna\nDATE TIME FIELD GROUP MATCH\n24.08.2014 07:30-09:00 LIANDO B ZCCM St. Joseph 1 4 ZCCM St. Mary\n24.08.2014 07:30-09:00 THANGHO A Agape Puchong 0 3 MMC\n24.08.2014 09:30-11:00 LIANDO A ZCCM St. Francis 3 1 MLPP\n24.08.2014 09:30-11:00 THANGHO B CMF 3 1 ZCA\n24.08.2014 11:10-12:40 LIANDO B ZAC 2 1 EBC\nZOMI LEAGUE 2014 maikal September 7 ni kilawmtatna kimawl ding pawlpite\n07.09.2014 07:30-09:00 LIANDO B EBC ZCA\n07.09.2014 07:30-09:00 THANGHO B ZCCM St. Mary CMF\n07.09.2014 09:10-10:40 LIANDO B ZCCM St. Joseph ZAC\n07.09.2014 09:10-10:40 THANGHO A MLPP MMC\nKhup Za Lam (Vongmual) Ampang zato ah August 26 ni-in ki buaipih.\nAlambin Rashid Amad zato ah August 27 ni-in ki buaipih.\nCing Don Sian (Tuikhaal) Ampang zato ah August 28 ni-in ki buaipih.\nZam Thian Pum (Limkhai) Klang zatopi ah August 29 ni-in ki buaipih.\nPa Ngaih Tuang (Haiciin) te innkuan nausuak laivai JPN ah ki buaipih laitak.\nPa Dal Muan (Kawlpi) Sunggai Buloh zato ah ki buaipih laitak.\nPa Thang Sawm Lian (Vangteh) damloh vai ki buaipih aa, UNHCR ah huhna kingetsak in, UN card hong ngah thei ahih manin kilungdam pih hi.\nThang Sian Muang (Tuitawh) August 25 ni-in Dangwangi Polis zum pan honkhia thei.\nMung Bawi (Kaptel) Dangwangi Polis August 28 ni-in zum pan honkhia thei.\nNicholas Tuang (Zozaang) August 27 ni-in Salak Selatan Polis zum pan honkhia thei.\nChin Khan Lam (Pyidawtha) Kajang thong ah kiveh thei.\nMan Ngaih Zo (Zozaang) August 28 no-in Kajang thong ah kiveh thei.\nCin Khan Lian (Zampi) August 28 ni-in Kajang thongah kiveh thei.\nGen Khan khup (Gamlai) August 28 ni-in Sanpeng Tenaga Palik zum pan ki honkhia thei.\nThang Dal (Khuasak) Bukit Jalil Immigration Lockup ah kibuaipih in, a body numbat 11311 ki ngahsak hi. Block C ah omlai hi.\nCamp sunga om a tamzaw anuai a bangin UNHCR zumpi OPI ah min hong kipuaksak leuleu khin hi.\nBukit Jalil Lockup a om mi 15\nSemenyih Camp a om mi 18\nLangkap Camp a om mi 7\nTanahmera Camp a om mi 7\nLengeng Camp a om mi 10\nKLIA Camp a om mi 8\nTua ih suaksak teng pen tukal sungbek a ki buaipih man teng hi-in, adang zong kikankan lai hi. Puaksa te min leh a phazah hong kigelh khia nawnlo ding hi. Camp tungsa alui athak kigawm mi 1200 kim pha khin hi. Hih pen ZAM Card tawi teng bek a hihi. (Sia Tuangpu)\nTheihding: ZAM pan ki buaipih honkhat te’n Thupuak ah hong suaksak kei un ci a hong ngetna tawh ki zui-in kisuak saklo hi.\nKHUADO pawipi bawlna ding mapan khopna apiasa teng\nKhua kipawlna pan:\nZCF Kajang RM200\nZCF Kota Damansara RM200\nTheih huai: ATM ah sum khol/sum thoh kidop huai\nNungkaal sungin Zomi sungah thupiang ahih manin Bank card neite in ATM ah sum na khol ciangin, sum na thoh ciangin ahikidop huai mahmah hi. Zomi sungah ih sanggam te khatpa in sum khol dingin ATM mai ah adin laitakin migi lo te 5 in umcih in, Bank password meeksak in sum om khempeuh RM4000 val a vekin a laksak khit uh teh, na inn ah kong khua uhdiam? Na lungkim hiam? Ci in adotkhit teh Mawtaw hoih mahmah khat tawh paikhiat san cih thu piang om ahih mnain Zomi te ih kikep siam mahmah ding kisam hi-cih ZAM zumpi panin kong theisak uhhi.\nNausuak Nu leh Pa te in theih huai\nUN card nei leh neilo kisai lo in nausuah khitphet teh kumpi matpongten zum JPN ah nausuak lai lak loh a phamawh a hihi. Nu leh pa in UN card a neihkhit hangin tua JNP pan nausuak lai a om kei leh naungek in UN card ngah theilo ding hi. Tua nausuak lai bektawh UN ah nau a ki lutpih ahihi.bangmah in ZAM card bek a tawi Nu leh Pa te in nausuah ciangin nausuak lai lak na ding maibingin lau uh ahih manin hi ci omcip Nu leh Pa omthei uhhi. Nausuah zawh ni 42 acin khit leh nausuak lai lak dingvai sah mahmah ta ahih manin tuabang nausauk ding Nu leh Pa khempeuh in ZAM zumpi ah nong zaksak ding uh deihsak na tawh kong zasak uhhi.\nAustralia pan laikhak ngah ding om\nCin Deih Thang\nUNHCR-EST nasep zon sakna panin Johor Bahru KFC leh Kuantan KFC sai a sem dingin Zomi citak mi kideih behlai hi. Alunglut khempeuh ZAM zumpi ah na min sazian uh hong piapia un. Alunglutte kizopna ding: Mangpu 019 510 6413\n2014-2015 ZAM thudotpi 7 teng\nRev. Dr. Cin Sian Pau : 017 329 1810\nRev. Thawng Ngaih Khup : 010 264 3312\nRev. Thang Do Khen : 017 611 5622\nRev. Gin Do Khup : 017 344 7847\nPa Gin Khua Thawng : 010 890 7181\nFrancis Thawng Cin Kham : 016 269 1351\nPa Thang Za Khai : 012 621 2447\nZAM Palai sungpan kua tawh kizomding\nKimat kihen natuahkhakleh:\nTanzung (Embassy vai)\nSia Joseph Mangsen : 018 354 2927\nZato vai kisapna aomleh:\nSia Kep Lian : 014 369 4897\nSia Kam Mung : 016 995 6231\nSianu Ngaih Hau : 010 823 0571\nSia Mangpu : 019 510 6413\nSia Khoi Tuang : 010 286 6189\nSia Francis Lamthang : 014 225 9458\nZAM Card bawlna\nSianu Cii Cing : 011 1282 8482\nSia Cinpi : 016 618 0041\nSeptember 1, Monday ni UNHCR, RSC leh DHS zumpi te kikhak ding a, ZAM zum kikhak tuanlo ding hi!\nMalaysia gamsung aom ZAM (Zomi Association of Malaysia) panin Zolai tawh kalsim in Newsletter neiden uhhi. Kuala Lumpur khuapi sung aom Zomi te kikhopna pdficonBiakinn Churches tuamtuam leh Zomi te paidiakna ansai Restaurants tuamtuam ah Printed Copy kikoih kawikawi hi. Ahi zongin Kuala Lumpur khuapi tawh aki gamla aom khuate ah ahunlap in ki ngahlo ahih manin, tuate ading khualna leh Internet azang leitung muntuamtuam gamtuamtuam aom Zomi te ading khualna tawh ZomiDaily website tungpan kongsuaksak zelzel uhhi.\nDownload kullo in PDF Version tawh ki simthei pahding hi. PDF File tepen ihtheihsa mahbangin Mobile Phone sangin Desktop PC tawh a etdan lemzaw khading hi.\nPrevious: Nungzui leh Makai ~ David Tuang\nNext: Tulaai leitung Thuthang Tuamtuam Updates August 29, 2014\nMihaute’ Hauh dan thusim (3) ~ Mungpi Khupson


timestamp: atn

url: =Top Shelf: Hank Hank HUZZAH! Hank Hank HUZZAH!\nPosted by Heather B. at 8:48 AM\nAin't it great, terrific to see Hank not only return to form but the mentor role with Tyler really suits him


url: =Kum zalom 21 ah’ Quotient namnga ngaihsang kul :: ZOMI DAILY\nposted on 4 December 2014 at 9:12 am Lomkholna: Article, Hauthang, Zomi\nThupatna: Leitung ah aomsa thu ahi Pasian bawl ahi a, Mipil Miciim, Miteei te bawl khiat, Nate, Kampau te, Lai gelhte, Aomdan te, aliim bawl te, Khuahun kiheizia zui in akilamdang te pilvang tak enkik sim kikkik ngaihsun kikkikna in mailam nunkhua lampi kong kihong sak ahihi.\nTuisik pan kipan Sih dong khualzin:\nI pian na i nute sung pan kipan leitung nusia in hankhuk sung dong kikal nun khuasak hunsung khual zin lampaipai nungheilo ki leh kik ngei lo tawh akibang hi. Tua hunsung in eite bang ci ki om hiam cih leh Tui tawh ikibat hun om in Mittang bek om lingleng hun laitak in ki om in, ahih hang khuamuh theihna om nailo hi. Zan ni sang in tu ni kikhang hamzaw deuhdeuh ahi a, Zingciang in ki khang ham semsem zaw ding in mihing in akipiang ahihi.\nNang leh Nang mah Manager:\nLeitung mihing te i khuasak na ah ei leh ei lungsim. pumpi ki heizia ding ngaihsut na zui in Manager kisem ahihi. Lungdam hun in kinui a, Dah hun ah aki kap hi in’ Heh suah hun ah aki hang kigilo mi kim in kinei hi. Hehsuah hun ah akihan theihna pen akumcing khinsa te ahihi.\nTua mahbang in ganhing te lak ah ui zong alungdam leh amei hong peileklek a, Aheh suah hun cing aha lii viavua in hong git ahihi. Alungdam thei miisi leh Khuai te zong bukhat, kuakhat ah khuasak na nei thei hi. Ganhing te khuak sung ah zong Manager om gige ahihi.\nTha neem na hong kihuh leh kinui zo hi.\nGam leh minam khat khansak na ding puahna ding kilap sang na ding te ah Khuasung kongzin te leh Khua phemei te, idawn ding tui siangtho te ei khua leh tui tha leh pilna , neihsa Sum leh paai in azawh loh hun ah hong kihuhna om kha mipi kipaak ,kilungdam in kinui ahihi.\nNuihdan zong atuamtuam om hi. Nui hiuhiau, Nui baba, simnuih , Lu leh liang kising nalhnalh liang in nui cih te hi a, Lungdam na nui aom bang in neu muhna nuihna zong om ahihi. Tua dan te in mipi te muhna ah nang mahmah khuasak dinmun na Mannager sepna hong lak khia khia ahihi. Tua te in abulpi hong kipat khiatna mun ( motivation) lungsim leh khuak sung ah nakoih sa leh aom sa sung pan hongluang khia hihi. Hong tawsawn hong thapiak na mun pan kipan hi.\nGam leh Minam zong Kizeem kipuah ngai.\nMihing te silh leh teen kizep kipuah zia ding zong athupi asang akhangto nuam te in veideuh uh hi. Kizeem kipuah cih ciang in Ei pumpi be hilo Innkuan sung kizeem kipuahna , Ikhua sung kizeem kipuahna, Igam sung kizeem kipuahna , Iminam sung kizeem kipuah na dong ah huam to ahihi.\nKizeem kipuah na pen kampau ah ki puahna, Ngeina hoih lam ah ki puahna’ Ngamtat hoihna lam ah ki puahna te hi a, mite a kipuah a kizeem hang in eite kihoih hilo ahihi. Tua man in minam dang te in amau kampau leh ngeina alai te, A minam leh agam te apuah uh hi a, ei te’n agal et bek tawh ei te minam kihoih zolo kipuah lo ahihi.\nHawm leh gelsiamna tawh te ah Gam leh Minam tungah , I khuasung ah, Ih innkuan sung ah, Nupa kikal ah, ei mau pumpi tung ah i lungsim leh ikhuak te ah hawm leh gel siam kul hi a, Cihtak na, Thu maana, Ahoih lam ah hahkatna in Manager nasep hoih suak sak ahihi.\nBangci nam te tawh Manager ei le ei kihoih dinghiam?\nManager nasep hoih khat isuah nading in Q namnga tawh kidim kul ahihi. Tua te in 1. Physical Quotient (PQ) 2. Intellectual Quotient (IQ) 3. Emotional Quotient (EQ) 4. Social Quotient ( SQ) 5. Cultural Quotient ( CQ) cih te ahihi.\nPhysical Quotient: Eimau ngaihsut na tawh ibawl sa isep sa, i gen khiat sa te tung tawn in thu khinkhai kik a hawm leh gel kipuah huai te kipuah in khialh na te bawl kik siam dikna in masuan khangkhat ading in mi manpha, Minam lian minam picing suah theih nading lam pi ki hong sak ahihi.\nIntellectual Quotient : Zomi namsung ah hita leh mi namdang sung ah hita leh mipil miciim, misiam a om khin sate in vai hawmna te ah athugen te, ala phuah te, alai gelh khiat te, aliimsuih ,aliim bawl te uh adeih na kantel kik kik in khinkhai sak kikkik a, itel keileh dong in kantel kik na in ei te masuan ah inuntakna ading thuvai hawm na Manager theihna khangsak hi. Tua man in kipuah kizeep zia, ding et teh huai thu hoih tampi hong hilh khol hi.\nEmotional Quotient: Amasa lam ah igen mahbang in Lungdam baih ki-it kilem baih , Ki muhdah ki hua baih, manlang tak in kidek kik zo, Kideek zo nawnlo leh kibawl pha kizo ding in inuntakna sung akisam mahmah thu ahihi. Gentehna in online ah comment piapia mite in zan nisang in tuni akum hamzaw khin hina pi’n ahetna agelh ngei comment ngei thukhat (or) lakhat’ liim kisuai khat tung ah alungsim koih teta a dinmun lungsim aki lamdang ngeilo ahihna kilang den sak suak ahihi. Tua zah val akhan khiat kik nading lam pi a mulo suakhi.\nSocial Quotient : Mihing te nuntak nading in nasep na, siamsin na, Nopna Dahna mun te ah minam tuamtuam tawh nasem khawm, sum zong khawm, An ki nekhawm diimdiam hi hang a, Tua te sung ah minam kibat pihloh hang in ilawm ding nasepna pan, Siamsin napan tampi hong om hi.\nTua mun san ah Biakna kibat pihloh ahi a, Nasep kibat pih ahi zong in nasep na vai ah kikam tamm na lo buang adang thu te ah ei aa tek ibuai pih ahihi. Biakna kibat pih ahih hang in ei minam tek ki gum a, Kibatpih loh ahih hang in Nasep pih mi namdang khat zong nasep tawh kisai in kigum nopna lungsim kinei ahihi. Tua te in Eite nuntak khuasak nading ikhuak leh lungtang kipawl khawm Manager nasep kipatna suak sak hi.\nThukhupna: Leitung Khat, Ni Khat,Khapi khat azang khawm thei ding Pasian in ei te leitung ah hongnungta sak ahih hang in Mun amual Kampau leh Ngeina Lai te zui in minam akhang ding leh atual kiakia ding amuntek ah Manager Quatient in panmun nei in thupi mahmah hi.\nCultural Quotient : Leitung ah ngeina cih pen namtam mahmah hi. Minam khat in ngeina nei cih ciang in Minam puansilh bek , Ngeina lasak leh laam bek tawh akicing hipeuhmah lo hi. Zomi sung ah zong Pi ding te pi in sapna Pu cih ding te Pu in sapna , Nopna Dahna ah khut leh khe in akizang Tanu, Thusa, Haitawi , Zawl/kizawl, Kilawmta te dong ah ngeina om kizopna ahihi. Mopina zong minam khat leh khat kibanglo ahih hang in amun tek ah mopi zia ngeina kinei tek ahihi.\nTua ahih man in minam ngeina te ah kuamah bangte kibang lo te ahihi. Ahih hang in Minam kibanglo mokipi kiteeng tuhun lam ciang aom te akinai thei pen leh alem theih in hunatun teh kilem tawmtawm ngeina zong om ahihi. Tua akilem tawmtawm ngeina mopi na in minam lian khat zuihsuak ding hilo tawmvei nupa khat in azat tawm ngeina ahihi. Hau Thang\nPrevious: Thuthak Tomkimcing 3 Dec 2014\nNext: Bowling Green,KY ah Crusade Omding\nTulai Rakhine gam vai kei’ muhna


url: =A Thulu: Inn sang pan vs U.S pan (10) ~ Thu Tatuam (Siyin News)\nA Thulu: Inn sang pan vs U.S pan (10)\nMonday, June 08, 2015 Knowledge No comments\n(1) Inn sang pan: U.S pai nuam sam ingh ei.\nU.S pan: Inn sang cia nuam sam ingh ei.\n(2) Inn sang pan: U.S om te hau tatak tu ta a?\nU.S pan: Inn sang om te ei sang sum hau thei zaw lai.\n(3) Inn sang pan: U.S om te inn hoih nano sung om tu a, motor hoih nano to tu ve ha?\nU.S pan: Inn sang a te inn Bill & motor Bill piak kul se ngawl zen ha?\n(4) Inn sang pan: U.S om te nipi ni sim ma ki khawm vatangh tu ta a maw?\nU.S pan: Inn sang om lai khawng nipi ni sim i ki khawp valeng ma nuam thong ha?\n(5) Inn sang pan: U.S a kum (5) bang a om sa i minam puih te Mangkam thiam tatak tu ta a maw?\nU.S pan: Inn sang i om lai i Kawlkam thiam za beak Mangkam thiam lei leang, zangh thei cip tu khi ve maw.\n(6) Inn sang pan: U.S pai thei thong leang, ka khan tawntung ma teang suak nuam thong khi hi.\nU.S pan: Kawl Kumpi te ki kheal na tatak hong nei thong le sia, Kawlngam cia kik tu ma ka lungngulh bel hi thong zam.\n(7) Inn sang pan: U.S a om te nisim phial ma, sa ne tu ci leang, a sa neak te lim tatak vak ha?\nU.S pan: Inn sang i om lai zingtung no Munlai te sa se tawm lei a, i neak se kan sa lim zaw om bo ha?\n(8) Inn sang pan: U.S a theng sa i tangval te nah, inn sang ngaknu te sang, Mangkang ngaknu te po, mi namdang ngaknu te po lamnaih zaw thong tu ta a?\nU.S pan: Zi nei tu ngaisun tatak leang, inn sang pan i mipuih, i sapuih ngaknu te ma i Zi tu vaihawm vatangh tu na hi zaw ngi nge thong zam.\n(9) Inn sang pan: U.S om te nah tha khat i sum zak tu Ks.100,000 (Kyats. Thei Khat) vo hong thak nuam le, haksa ngawl het tu ta a?\nU.S pan: Thasim inn sang te sum zak tu: $100.00 (Dollar Zakhat) vo thak thong leang, i Bill piak tu teng zongh a ki cing ngawl tu hi va hai thong zam.\n(10) Inn sang pan: U.S a om te neak leh dawn zongh ki cing, nasep hoih, nasep pha zongh neih, a ci uh zongh dam tek, inn hoih, motor hoih tatuam zongh neih a, leitung kisap na teng neih kim uh a hiciang, vantung ngam taw zongh kinai zaw hiat le ki lawm zaw ha?\nU.S pan: Inn sang i om lai khawng a, neak leh dawn leh haksa, nasep tu a kician vacin le ki neih ngawl, a hun zui a natna tatuam tawh kibuai tawntung lai, inn hoih, inn pha leh ki sa zo meal ngawl, motor lei tu son ngawl a, motor cycle zongh ki lei zo meal ngawl lai, sum leh pai zak tawm tu zongh ki neih ngawl a, ngual tung sumpuu ki vaksuk, ki vakto tawntung thong.\nAhi tazong, tusia hun lai, nisim i nuntak na te Topa tung ki nga tawntung a, i thin zongh nuam zaw, i mut zongh cim zaw, ngupna thu zongh ki tel zaw thong hi.\nLai at: Richard Lian


url: =Zomi Community Development Center (ZCDC) vai\nZomite neih ngeina vante kepna museum geelkhia ding.\nKhangthak Zomi te khutsiamna tuamtuam kipattahna geelkhia ding.\nKhangham pilepu te kikep,kikhoina phualpi geelkhia ding.\nKalaymyo huamsung ah Zomite in gamvai, minam vai, biakna vai, pawi tuamtuam a zattheih ding hall pi khat ki geelkhia ding.\nKhangno te Bawlung tawh kilawmtat theih nading football field khat geelkhia ding.\nLeitang man kisam lai Tein 900 + 250 pen October kha bei a piakzawh kei le thukim na lai ombang in sum piaksa teng 600 zong kisum ding cih ahih manin makai lampan aki nak hanciam mahmah laitak ahi hi. Zomibup akua mapeuh in Thungetna mahmah tawh ahi zongin sumtang mahmah tawh ahi zong ma ih pankhop tohtoh ding a kizawn phapha ihi hi.\nZYA Myanmar HQ Vai\nZYA Global Network\nZomi News Network\nZYA Myanmar Forum\nZYA HQ Kalaymyo Page (Facebook Page)\nZYA News Network (Facebook Group)\nFiled Under: Our Works


url: =Antiseptic hand gel ราคาAntiseptic hand gel Antiseptic hand gelราคาถูก - SiamShop.com\nTag:Antiseptic hand gel\nPhytogel - Antiseptic hand gel without alcoholIt is bactericidal, yeasticidal and virucidal (coronavirus). It is effective in just one application. The ingredients are chosen for optimal protection of heavily used hands (professional\nPhytogel - Antiseptic hand gel without alcohol. It is bactericidal, yeasticidal and virucidal (coronavirus). It is effective in just one application. The ingredients are chosen for optimal protection of heavily used hands (profes


url: =KACHIN GALTAITE HUHNA ( KRRF) PIAKHIATNA VAI PULAKNA - TUNGZANG NEWS\nKACHIN GALTAITE HUHNA ( KRRF) PIAKHIATNA VAI PULAKNA\nA tung a thulu tawh kizui-in, abeisa June 7,2011 ni akipan Kawl galkapte le Kachin galkap (KIA) te' kikapna hangin Kachin mipi 60000 kim inn le lo nusia in, singnuai gammual ah galtai/ dongtuak in om cih i theihsa ahi hi. Tua i sanggam dongtuakte Zomi min tawh huh zawhna ding ngaihsutna kinei-in, Zomi bup aitangin World Zomi Congress pan Kachin Refugees Relief Fund Committee kiphuankhia in Innteek semin leitungbup ah tangkona i nei hi. Hih KRRF huhna piakkhiatna tawh kisai anuai abangin tomkim le limlakna (Photo) pawl khat navawh (Attach File) ah muhtheih/ simtheih dingin kong koih uh hi.\nZomi min U leh nau akua maciat in itna le lainatpihna takpi tawh i piakkhiat sum kingah vekpi US$ 13013.95 pen January 28,2012, Saturday ( 6:30PM-8:00PM) sungin Vickery Baptist Church, Dallas, USA ah WZC makaite le KRRF Committee te in Kachin kipawlna makaipite' khut ah piakkhiatna hunpi nuamtak kinei thei hi. Hih bangin mihing genthei, cimawh le dongtuakte huhna ah neihsa sum le paii, tha le ngal akipan lungsim pumpi mahmah tawh mapang Zomite khempeuh WZC pan KRRF Committee min tawh lungdamna lianpi kong pulak uh hi.\nHih bangin Zomite i mapankhop ciangin Pasian hong piak thuphate i zeeksiamna le i kipumkhatna hong kilangkhia ahih manin, tu le atawntung in midangte le i biak Pasian ading nasem khawm zo semsem dingin Topa'n thupha hong pia ciat hen! Tua bek tham loin, tutung a i mapankhopna tungtawn in namdangte in ZOMI min athak in hong theihpih semsem bek tham loin, i biak Pasian zong lungkim semsem dinga, Zomite thupha ngah minam hong kici semsem ding hi. Minam dangte tung pan huhna a ngenngen minam hi nawn loin, minam dangte tungah huhna a pia zo tawntung dingin Pasian in thupha hong pia behbeh lai ding hi. Nasep hoih sep ding cimtak ngei kei ni.!\nKRRF huhna piakkhiat( ap-na) hun sungah WZC pan maikaite le KRRF Committee ahithei teng banah Dallas Zomi pawl khat zong kihelthei hi. I sanggam Kachin Kipawlna lam pan zong a zahtak huai makai thupi vive hong kihelthei uh hi. Sia Mungtawng ( Lasa siam) in hun hong kem ( Chair person) semin Zomi apai teng leh Kachin lam pan hong pai teng tawh, KRRF sumte kipiakkhia ( Ki-ap) ta hi ci in, pulakkhia in khutbetna tawh hun honna kinei hi. Pu Thang Lian (WZC-GS) in WZC dinmun (political stand), KRRF mapanna leh Kachin te leh Kawlte kikal ah Zomite ngaihsutnate a tomkim cing takin pulakna nei in tha kingah mahmah hi.\nTua banah Pu Thang Lian in WZC i dinpih, ngimna le tup bulpite le maban kalsuan zia ding pawl khat anuai a bangin pulakna nei hi.\n(a) WZC in Zomite'n a bukim suahtakna ngahtheihna ding hangsan tak le citak takin ka phu ding uh hi.\n(b) WZC in Zomite lamsang/ domsang, cing leh kemin, Zomite ngahhuai (rights), kitualvaihawmna leh,mimal tanvo( Rights) ngahna ding kasem ding uh hi.\n(c) WZC in Galtai dongtuakte don leh kem in ka honkhia/ panpih ding uh hi.\n(d) WZC in Zomite khantoh nang, hauhna , daihna le nopsakna dingin ka sem ding uh hi.\nTua banah KRRF nasepna tawh kisai a genna ah, " sanggam Kachin numei, naupang, pitek, putek dongin Kawl kumpite in cikzia lo takin abawlsiatna le a thahna, inn leh lo suhsiatsakna ,Kachin numeite buanna cihte khempeuh Zomite in Kachin mipite tawh kibangin kong lainatpih, kong thuakpih uh hi. Hih bang a gamtatsia Kawl gamkeekte Zomibup in nasiatak in ka mawhpaih uh hi. Na haksatna uh ka zak uh ciang in WZC in Meeting kinei-in, leitung bup a om Zomite khempeuh kiangah thuzasak in, KRRF min tawh nasep kipankhia hi. Tua banah Kachin te leh Zomite Unau khat hihna thute hangin minam dang bangin ngaihsutna nei loin, sanggam laizom taktak in ngaihsutna kong nei uh hi " cih thute genkhiatna nei hi.\nA tawpna ah Kawlgam Union of Burman pen Kachin,Shan,Chin leh Kawlte in,Panglong khawmpi pan kithukimna belpawl gamin dinkhop ding lungkimna hong om ciangin,Union of Burma hong piangkhia ahihna thute gen hi. Tua masiah,ei leh ei ki-uk,kivaihawm thei ziau minamte i hi hi. Tua ahih manin hih Panglong lungsim pua in, minam le gam itna takpi tawh gentheih/ haksatna na thuaknate uh kong lainatpih mahmah uh hi. Tua mah bangin mai lamah ko, Zomite in zong tu aa mah bangin mapankhop theihna khempeuh ah thasial het loin,i ngah ding aa kilawm ngahhuai (Rights) muhmatan no tawh a kibang in kong panpih ding uh hi " ci in gen hi.\nKRRF Committee pan Pu Cinpu Zomi (International Co-ordinator) in thugenna aneih khit ciangin KRRF sumte Dallas pan Lia Lalun tawh piakkhiatna nei suak pah uh a,Kachin lam pan Cultural and Traditional Committee pan makaipi huh Sia Htingnan La Sam leh Secretary Sia David Lahtaw te in zong thugenna nei ciat uh hi. Kachin Lam pan Sia David in Kachin galtaite' haksatna leh gamvai a genna ah, " Kachin dongtuakte pen khawl ding lam manawh nai het loin, tam lam manawh semsem zaw ahih manin, mailam ah zong hahsatna a phu toto lai ding ka hi uh hi. Tutung laizom Zomite in nong huhnate uh dongtuakte ka zaksak uh ciangin lungdamin, thangah mahmah ding uh hi " ci in a thangahna le lungdamkohna thugen hi.\nKachin lam pan Vice President Sia Htingnan La Sam in zong thugenna tomno nei a, " Kachin te in hih banga Kawlgamkek gal ka do uh pen, Kachin mite ading bek hilo in, Kawlgam mualtung mi khempeuh tangin galdo ka hi uh hi. Kawlgam ah Panglong thukimna om ma in ei leh ei asuakta i hi hi. Tua Panglong thukimnate Kawlte in hong awlmawhsak nawn lohna hangin, hih bangin haksatna le buaina kithuak a hihi. Tua ahih manin hih i ngahhuai (rights) te i ngah masiah Kidona tawh kisai kikhawllo ding hi ci in gen hi. Tutung Kachin galtaite vai ah Zomite in nong panpihnate uh Kachin leh Zomite tangthu ah a bei ngei nawnlo dinga, kiphawk tawntung ding ahi hi ci in gen hi. Atawpna ah Dallas khuapi sunga om Vikery Baptist Church ah Pastor Jimmy Gallagner in hunzawhthungetna nei-in, a paikhawm teng khukdinin Kawlgam hoihna ding le Kachin gamah kilemna hong tunna dingin thungetna kinei hi.\nHun man khit ciangin Pu Thanglian te inn, Dallas ah Behte tawh thu tuamtuam holimna leh tutkhopna hun nuamtak neikhawm kik uh hi. Kachin makai lamte in a genna khatah Gam sung a om ka mipihte uh lungdam mahmah hi. Dollor pek khat nangawn mannei mahmah in mikhat zing leh nitak an ding hong lungmuang sak hi ci-in,a lungdamna uh leh i huhna sumte manpha asakna thute gen phapha uh hi. Tua ahih manin, tutung laizom Kachin galtaite i huhna hangin Zomite thupha ngah kipatna le kipumkhat kipatna hi dingin WZC lametna le thungetna ahi hi. Zomite khempeuh Topan hong makaih hen.\nZomi khempeuh tangin,\n*Cinpu Zomi*"Zo Vaphual bang Itna"


url: =Huhna le lamet na :: ZOMI DAILY\nposted on 26 February 2015 at 1:43 pm Lomkholna: News, Zomi\nZomi te lak ah thuhoih mah mah tawh a ki bat hang in Ngaih suntak tak leng a kul lua lo kasak thu in Ki “Huh”na le kipan pih na pen kitel khial tawn tung zel ka sa mah mah hi.\nGen teh na in US tung thak khat pen a tung lui khat in nuntak khua sak zia ding aneng at Tawng in vaina van pih pah in Nuam mah mah pahhi. Ahih hang atawp na ah vai ongvan pa/nu na kha Sia in muh dah na tawh hong khupzel uh hi.\nA hang in a masa pa in a “Huh”a cih pa/nu a deih bang in hong omloh ciang hithu hong Piang zel nahihi. Atak tak in cile mikhat I “huh”ciang itna tawh huh in lamet na nei kei leng ki “Huh” na man hi in I lam et ciang a “Huh”Hilo in ei ading gel na tawh a vapan tah nahi a a “Huh” Hilo hi.\n” Huh “cih kam malpen khum in mikhem peuh in Za Nuam hi aza te apan zong kilung dam pih mah mah in thupi kisa mah mah hi. Tua “Huh” cih kammal pen kizang khial den ahih man in kikhasiat na ki muhdah na hong Piang den hi.\n“Huh ” tak tak hi lehang kikhasiat na ki muh dah na omngei lo ding a , I khasiat a I muh dah le a “Huh” ki Hilo in eiphat tuam na ding in apat tah nuam na hi zaw gige hi.\nAk no in a hawng a tuk khapzawh ciang in pusuak in nungta theipan hi. Tukham lo in om leh khua suak ngeilo ding hi. Tua bang mah in hong khua suak Nuam mi khat a pu suak ciang picing Ta hi ci in lungdam ding na hi zaw hi.A tawm tung in thu Lela va maikaih tawn tung hi le hang a ma ading Hilo in ei a ding bek nahi kha ding hi. It natak tawh a ki “Huh”te Api Cin ciang kilung dam pih uh a lam et na tawh a pat tah ten Haza uh hi.\nHih thu te hong pian loh na ding in I ki “Huh” zawh le kipan pih in lam et na peuh I neih le ki gen pah zaw in kong “Huh” hi kici kei zaw ni. Lam et na naneih le a ” Huh ” Nuam hilo na hih man in a tawp na khasiat na leh muh dah na kitha lawm thei hi. I biak pa Pasian lo ngal lei tungah lam et tak ding om lo hi.I sep I bawl na khem Peuh ah Jesus mit suan ni.\nPrevious: Topa zon’na\nNext: ZDF te Shan gam Meeting leh Canada sang ah Siamsin te gual zawh nathu


url: =Thukhente 3 | Siantongluan\nTu-in Israel-te sung panin Kanaan gamsungah galdona a theikha nailo Israel-te ze-etna dingin Topa in minam pawlkhat a sit hi.\nTua khang Israel mite in galdona a theihna ding, nidangin galdona a thei ngeilo tua bang mite a hilh theihna ding bek ahi hi.\nTua a sit minamte: Filistia ulian ngate, Kanaan mi khempeuh, Sidon mite, leh Baalhermon Mual panin Hamath lutna ciangdong Lebanon Mual tungah a teng Hiv mite ahi hi.\nMoses tung tawnin a pu a pate uh a thupiak, Topa thupiaknate Israel-te in a mang uh hiam, cih a kitheihna dingin amaute pen Israel-te a kize-etna ahi hi.\nTua ahih ciangin Kanaan mite, Hit mite, Amor mite, Perez mite, Hiv mite, leh Jebus mite lakah Israel mite teng uh hi.\nAmaute in a zi dingun a tanute uh la uh a, amau tanute a tapate uh tungah a pia uh hi. Amaute in a pasian-te uh a bia uh hi.\nTopa muhna-ah Israel-te a sia gamta-in, Topa amau Pasian mangngilh uh a, Baal-te leh Asherah milimte a bia uh hi.\nTua ahih ciangin Israel-te tungah Topa sinso a, amah in Mesopotamia kumpipa Kushanrishathaim tungah amaute a pia hi. Israel mite in Kushanrishathaim na kum giat sung a sem uh hi.\nAhih hangin Topa tungah Israel mite kiko uh a, Topa in Kaleb naupa Kenaz tapa Othniel, amaute a honkhia dingin a khangsak hi.\nTopa Kha ama tungah tung a, amah, Israel mite thukhen a suak hi. Galsim dingin kuankhia a, Topa in ama khutsungah Mesopotamia kumpipa Kushanrishathaim a pia hi.\nTua ahih ciangin a gam in kum sawmli sung tawlngakna hun nei hi. Tua ciangin Kenaz tapa Othniel a si hi.\nTua ciangin Topa muhna-ah Israel-te a sia gamta kik uh ahih ciangin Topa in Israel-te langkhatah Moab kumpipa Eglon thahatsak hi. Bang hang hiam cih leh Topa muhna-ah amaute a sia gamta uh hi.\nEglon in Ammon mite leh Amalek mite ama kiangah khawm a, va kuanin Israel-te va zo hi. Amaute in nisuh khuapi a luah uh hi.\nIsrael mite in Moab kumpi Eglon na kum sawmlegiat sung a sem uh hi.\nAhih hangin Topa tungah Israel mite a kiko uh ciangin, Topa in Benjamin mi, Gera tapa a veikhoi Ehud, amaute honpa dingin a khangsak hi. Israel mite in ama tung tawnin Moab kumpipa Eglon tungah siah a puak uh hi.\nEhud in ama-a dingin langnih a hiam, pi khat leh alang a sau namsau khat bawl a, a puannuai a taklam phei tungah tua namsau a khih hi.\nTua ciangin amah in Moab kumpipa Eglon tungah a siah sung hi. Eglon pen a thau mahmah mi khat ahi hi.\nEhud in a siahsun a man khit ciangin siah a puak mite ciahsak hi.\nAhih hangin Gilgal kiang suang milimte omna panin amah kileh kikin, "Kumpipa aw, nang tungah gen ding thusim khat ka nei hi," a ci hi. Tua ciangin amah in, "Gam dai un," ci-in thu a pia hi. Amah a cing mi khempeuh ama omna panin paikhia uh hi.\nInnkhum zang inndei a votna sungah amah guak tu-in a om laitakin ama kiangah Ehud hong pai hi. Ehud in, "Pasian kiang panin nang tungah gen ding thu khat ka nei hi," a ci hi. Tua ciangin a tutna panin amah dingto hi.\nTua ciangin Ehud in a veilam khut tawh a taklam phei panin a namsau la-in, tuapa gil sungah a siatsuk hi.\nA namsau banah a bul zong tum a, a thau in a namsau tuamcip hi. Bang hang hiam cih leh a gil panin amah in a namsau doklo a, a ek lawtkhia hi.\nTua ciangin inndei pua-ah Ehud paikhia-in, innkhumzang inndei kongkhakte amah khaknelhin tuate a kalh hi.\nAmah a paikhiat khit ciangin nasemte hong pai hi. Innkhumzang inndei kongkhakte a kikalh a muh uh ciangin amaute in, "Inn vot sunga inndei-ah awnghawh hi in teh," ci-in ngaihsun uh hi.\nA cihna ding uh a theihloh zah dong uh ngak uh hi. Ahih hangin innkhumzang inndei kongkhak amah in a hon loh veve ciangin, amaute in a tawhtang la-in hong uh a, sual tungah a topa uh na si hi.\nAmau zia kikalin Ehud tai-in suang milimte kheng a, Seirah-ah a tai hi.\nAmah a tun ciangin Efraim mualtung gamah peengkul a gingsak hi. Mualtung gam panin Israel mite amah tawh paisuk uh a, amau lutangin Ehud a nei uh hi.\nAmah in amaute kiangah, "Ka nung hong zui un. Bang hang hiam cih leh Topa in na gal uh Moab mite na khutsung uhah hong piazo hi," a ci hi. Tua ahih ciangin ama nungah amaute paisuk uh a, Moab mite kiang panin Jordan ngahmunte la-in, mi khat zong galkah saklo uh hi.\nTua hunin amaute in a thahat a siam Moab mite khempeuh, mi tul sawm bang that uh a, mi khat zong suaktalo hi.\nTua ahih ciangin tua ni-in Moab gam pen Israel-te khutnuai a suak hi. Tua gam in kum sawmgiat sung tawlngakna a nei hi.\nAma khit ciangin Anath tapa Shamgar hi a, ciangkhut zum tawh Filistia mite za guk a thatpa ahi hi. Amah in zong Israel-te honkhia hi.


url: =Main / Adventure / Kippie zonamo\nLijpe & Ismo Spitsessie CIV Zonamo ayurvedatherapyinstitute.com3 TEAM ZONAMO Lijpe, Ismo, Mellamell & Kippie Spitsessie CXLIV Zonamo ayurvedatherapyinstitute.com3. Lijpe & Ismo Spitsessie CIV Zonamo ayurvedatherapyinstitute.com3. Uploader: ZonamoUnderground. Download. TEAM ZONAMO Lijpe, Ismo, Mellamell & Kippie Spitsessie. 25 Apr Free Download Kaascouse Spitsessie Ccxv Zonamo Underground Mp3, TEAM ZONAMO: Lijpe, Ismo, Mellamell & Kippie Spitsessie CXLIV. Free mp3 download tonytony kippie pak het prod nigel hey, kippie Kippie barz Mp3 Download Kippie & Lijpe Spitsessie CLVI Zonamo Underground.


url: =Tavi's Travel & Photography: Cea mai lunga zi (The Longest Day)\nLike this? Please share it. Posted by Octavian Aanei at 09:03\nApollo 21 ianuarie 2011, 11:07\nDeci ai ajuns in sfarsit pe meleaguri americane...\nMulta bafta, asteptam continuarea :-)


url: =A thupipen itna ~ Thawn Tuang :: ZOMI DAILY\nposted on 18 August 2015 at 10:20 am Lomkholna: Article, Biakna, Thawntuang\nKa nuntakna sungah ka utpen te lakah khat in Itna neihding cih ahihi. Mother Teresa in, “ Bangseem nahiam cih thupi masa kei, ka nasepna sungah Itna bangzah khahkhia ka hiam cih thupizaw” ci hi. Mihing te pen ih sihding ciangin I neihsak banah pahtawina lai, degree, ka Diamond… cihbangte a kaikhawm ngeingai ki munailo hi.\nIh sih ding ciang, I nat ciang ih ngei ah aomdingaa ih deih mi te pen ih it mite, ih kizoppih mite ahihi. Tua ahih manin ih sihkuan ding peuh ngakngak kulselo in Itna neihding hipah hi. Ahizongin angsung enlo-a it theihna ding kisinpen a thubaih hilo zel hi\nPasian in It siamna naneihtoh theihna dingin thu-um midangte tawh ki lawmtatna maantak in leh ki naitak in naneih ding hong deih hi. Itna cihpen tuamom leh tangom tawh kisin theilo, kisiam theilo ding hi. Ganhing Ngalkhaat’ bangin nangtheihna bektawh ki tangpek na’in Itsiamna nasep na kipan thei kei ding hi. Kipawlna khat peuhpeuh ah hong lungtom sakthei, a cingtaaklo, ahuat huai..cihbang mite lakmah na omkul hi. Tua hileh It siamna na neihtheihpan ding hi.\nKizop kituahna na nuntakna sungah thudangdang te sangin na msakloh a phamawh thu ahihi. Kizop ki tuahna sungah Itna kicing na neihsiam ding a kisaplam na theihding hi.\nPasian It unla mite zong it un, “ Jesuh in, Na Topa Pasian na lungsim khempeuh, na nuntakna khempeuh, leh na pilna khempeuh tawh na it ding hi, cihna ahi hi. Hih pen a masapen, a lianpen thukham ahi hi. A nihna pen a masa mah tawh kibang a, nangma pumpi na it bangin na vengte na it in, cihna ahi hi.\nHih thukham nihte tung panin thukham dang khempeuh leh kamsangte’ thuhilhna khempeuh a hong mengkhia ahi hi,” ci-in a dawng hi. Matt 22:37-40” . Pasian it ziading I theihkhit ciangin midangte a ittheiding kisinna pen nanuntakna adingin Pasian geelna anihna hi. Nuntakna sugnah a thupipen thu icihin tangtutna, ahih keileh van leh na ngahna te hilo aa, mite tawh ki zopna ah Itna siangtho neihding ahihi.\nA kip akho gamh na nusiat theiding thusimpen Itna hi. Lai Siangtho“Ka neih khempeuh midangte tungah pia-in, Pasian’ nasepna hangin kihaltumna ka thuak ahi zongin itna ka neih kei leh ka phattuamna bangmah omlo hi Icor 13:3…”sungah telgen mahmah hi. Itna ih masak ding hong deihbek hilo in kip paisuak ih neihding hong deih ngiat hi. Hih Itna thupen thumaan, thutak ahih manin zuih leh zattoh pahna pen pilna ciimna hipah hi.\nItna laigil icihpen midangte adingin ngaihsutpih, seppih, sik cihte hi masa lo aa, ei le ei ki piakkhiatna zah hizaw hi. Ei le ei icih tak ciangin ihih theihzah in kinbawlna hi. Kinbawlna cihtak ciangin hihbangin neih hi. Nang hong thupitlak mahmah ka hih manin ka neihlianpen ahi, ka hun kong pia hi. Ih hun ih piakkhiat simsin in zong a piakhia ihi aa, itna laigil icihzong ki piakkhiatna hipah hi.\nHun hoihpen bangtan ngahding na hilam na theikei hi. Saupi ngahding kua mah in gentheih hilo hi. Thu om zia te ki kelkel ahihlam phawk huai hi. Zingciang adingin gelkhol theih naneih kei hi. Itna lakkhiat nuamte adingin hunhoih mahmah lai aa, tu-in asem nuampah te adingin seppah huai lua hi.\nNuntakna zatzia ahoihpenpen Itna hi. Itna lahkhiat hunding lampi hoihpen tuhun hi. Topa tu-ni bangbang kasem zongin nang leh midangte a it ka hih hamtang nuam hi, cihtawh zingsang ih thoh sim in thungen in kisin tohpah ni. Thawn Tuang (Zomi Angvaan)\nPrevious: Pastor San Toe Live Worship Conference CBBC Portland Sapna\nNext: Nipi Ni (Sunday) ~ Evan. Suang Dal


url: =Tulaai Leitung Thuthang tuamtuam Updates September 30, 2014 :: ZOMI DAILY\nposted on 1 October 2014 at 11:17 am Lomkholna: Khawmpau, Myanmar, News, World, Zomi\n· Zomi ten 1990 kumpan Political party khatbek ineihsun ahi ZNC-ZCD ten ongtungding October kha sung in Tedim ahihkei leh Kawlpi khat zawzaw ah Party suahni phawkna leh Makaai thak kiteelna neiding uha, Leitung a om Zomi kheempeuh ongzawn uhhi. ZCD party hawmthawh a politics leh Zomi vei a akuku te suaktatak a vakihel theih mipi in ongteel leh Makaaipi septheihna hun kihong ahihman in Zomi ka it, kavei, Politics kathei aciten Internet khawn ah hai otot pong lo in vakihelding ahihi.\n· British parliament Iraq gamsung aom IS migilo te doding akhensat zawh anili ni September 30 ni in RAF Tornado Jet gaalvanleeng nih nu ngakno nih in hawl in Mosum Dam kuam IS te gaalvanphualpi vakaap uha, Vantampi tak avasuksiat sak khitciang nui lehleh kawmsa in giahphual ongtungkik uh ci in Defense Secretary Michael Fallon in genkhia hi. Tua kawmkawm mah in Kurdish gaalkaap te in IS te laksaksa Rabia khuapi laakkik zawhnading hanciam in avui atangtawh asun azan in vik ziahziah uhhi.\n· Leitung ah tulaai tak adiak in Nitumna gamlam te in akihtaak mahmah leh abuai pih mahmah IS migilo te hi in lauhuai naciangkhat zong omsam a ahizong in Leitung in IS te sang ilau zawhding leh alauhuai peenpeen in Iran te Nuclear vaai ahihi ci in Israel Prime Minister Benjamin Netanyahu in September 29 ni in UN Assembly sung ah Iran leh Leitung makaaite maaitang pan hangsan tak in genkhia giap hi.\n· Afghanistan gam ah 2014 khitciang US gaalkaap te Afghanistan gamsung ah ataamlaainading thukimna Security Advisor thak ding a akiteelkhia thak ahi Hanif Atmal in September 30 ni in thukimna suaikaai hi. Aluiten ahih leh suai kaai nuamlo in paikhia mengmeng leh aci uh ahihi. Thukimna thak ah 2014 kum khitciang US ten gaalkaap 9,800 koih laiding a adang NATO gampawl ten 3,000 bek koih laai in adangteng 2014 kumbeiciang lakhia mangta ding uhhi.\n· Hong Kong Democracy diktak tawh ki ukna adeih mipi lungphona anei te khawldek suailo in hahkat semsem uh ahihman in September 30 ni in mipi a tulsawmlom asim in buakhuan a palik tenzong acihnading theinawn meello in China gamlam thudong uhhi. Tuni lungphona anei mipi peen hicisehpak in 100,000 vaalphading hi ci in Makaai khat ahi Ed Chin in genkhia hi.\n· India Prime Minister thak liklek Narendra Modi leh President Obama te September 30 ni in White House ah akimuh khopkhit uhciang thugenkhopna nei uha, India leh US sumzon nalamsang ah athak in nasiatak in kizomding in athukimna uh leh leitung khuahun zui in setvan tuamtuam te ah theihna kihawmsawnding in zong athukimna uh pulaakhia uhhi. Tuaban ah President Obama in “India gamh zawnna hencip mipi tampi nei kahi maw” ci in PM Modi in ongho suausuau ci in gebeh hi.\nPrevious: ZYA Weekly News :: 26 September 2014\nNext: ZIUSA pan Khuado Thuphapuak


url: =A kidanglo Itna ~ Dr. Nang Khan Lian :: ZOMI DAILY\nposted on 26 December 2014 at 9:34 pm Lomkholna: Article, TuunlehZua, Zingsol\nKhatvei kum 27 gualkim a thagol lualo neulualo numei khat in a tapa a ha nasa ci’n clinic ah hong paipih hi. Amau ahih leh ka omna clinic panin tai 30 kigam latna khua pan ahi hi. Motor lam zong tung hi. A Pasal ahihleh kumpi galkap hi aa gam a kuan laitak ahi hi. Tua hi aa meltheih motorcycle khat sap in clinic hong zuan uh ahi hi.\nTua nupi nu amai ah khual-ul nel te kai mah taleh nul man lo in a tapa a kahna khitui te nulsak in a ang ah tawi kawmsa in a khemkhem hi. Amahun a tunciangin kivelna khan sung ah hong lutin tutphah (dental chair) tung ah a tapa hong sial hi. A tapa ahih leh kap in a awng keei mawk hi. Anu in a cih na ding theilo in a tapa hong khem in hong zol bawl a lut zut sak hialhial zel hi.\nNaupang pen pasalno kum 3 a pha khat ahi hi. Dawng lualo hi. Apuan ang pen ciltui tawh a kidim hi. A nu in mainul tawh a ciltuite nulsak mahleh a kaiden mawk hi. A muk gei ah meima zong a om hi. A mitpanin khitui bekthamloh a kampanin ciltui cihte a kai nena den khat ahih lam ka phawk hi. Amai pek, a nak pek pian leh atal boo (kholh) pian in mittangte golpian tee lela pian hi. Kei zong “naunau na bang na ahia?” ci’n ka dot leh tua naupangin hong dawng kik hetlo hi. Ka gen zong teelmel lo in a kap baba mawk hi. Hi bangdan naupangte pen cidamnalam kampau in “Down child” kici hi. Down Syndrome cih pumpi kilamna bulpi ahi DNA ah lemlohna khat hangin a piang suahpih hamsiatna khat ahi hi.\nKa cih nading theilo in a kamsung ka etsak aa leh a haheng tawh kidim in ka mu hi. Na a sak a ha pen a nu in hong gen in ka etsak leh a haphung bawk in naikual mawk hi. Kei zong tua ha phung aa a naikual te leh a bawkte akiamna ding le tua ha a natloh nading in kabawl sak hi. Tua khit ciangin naupang pa nek ding zatui zaha ka pia hi. A nu in ahih leh naupang kahna aw leh zuihding tanding kamsung sianthona bawlsak dan dingte ka genna aw te kikal ah khua-ul tawh kidim in a om hi. Bang teng zong atel ding hiamcih ka thei kei hi. Kei kahih leh amau ciah khit zawh a nung ah ka lungsim sung munkhat hong sukha kiau thukhat a om lam ka phawk hi. Ahih hangin a nung ah ka vel ding mite ka vel aa tua hong sukha vat thupen zong hong mangta dih phot hi.\nKum khua kivei in hunte hong beibei hi. Nikhat ka sepna clinic ah nupa kop khat Toyota mark II khat tawh kilak dingin hong pai uh hi. Amau nupa ahih leh silhleten zong nasia thei mahmah hi. A kumin ah kum 30 gual kim bang pha dingin ka um hi. A nupa un naupang numeino kum 4 gual khat len kawmsa in clinic minpiakna khan (reception) ah hong lutsuk uhi.\nAmaute ahih leh galkap bote innkuan hi uh a, a pa uh bopa pen Kalaw ah tintan akah laitak ahi hi. A khut aa honglet uh numeino a tanu honglak nuam uh ahi hi.\nTua numeino nu tutphah (dental chair) tung tusak in vel ding ka kipan hi. Tua numeino nu ahih leh aci asa mual (pale) suah in san sitset lo hi. Amit khute paan dildial in a mit kua (thuk om) pian hi. A pau zong kiza zo mello hi. Naupang ngeina bangin diang nuam thuthei nuam mah taleh a tha in zolo ci ding i hiam gimpahpah leh kilawm in a dai khipkhep lel hi. Tha zong neimel lo tawh kibang in bote tanu dingin lamdang kasa pian hi.\nKei zong clinic hong kilak na hang kadot ciangin “a ha-le-kamsung te hong etsak in la, a kisam a om leh ahoih in hong bawlsak in. Amai aa a hahengte zong hong phop sak lecin ka lunggulh hi” ci’n naupaai laitak ahi a nu in hong dawng hi.\nKei zong naupangnu kamsung ka et ciang a hate ahihleh hoih in haheng omlua lo hi. Ahih hangin a pumpi vom in a mualsuah bangin, a hani le a lei (tongue) te nangawn zong asanloh lam ka mu hi. Tua hi aa, lamdang ka sa sim pian hi.\nHa heng omte ka phop sak kawmin numeino cidamnalam ka dot ciangin a nu in maikal ciangin “Singapore zatopi khat ah ka tanu a lungtang at ding hi ungh” ci’n hong gen hi. A suahtung in lungtang kilamzia manlo (medical term-tetralogy of fallot) ci’n siavuanten hong gen uhi ci hi. Hivai mah tawh Mandalay, Yangon aa galkap zato, naupang zatopite ah kalak khin uh hi. Bangkok khua aa zatopi khat ah zong ka kilak khin uh hi” ci’n hong gen hi.\nNumei nonu ahih leh daitak in ka koih bangin a om lel hi. “Singapore aa zatote in mi a at/khei (surgery) bawl ma in, a kamsung cidamna zong sittel uh ci ahihmanin hi teng ah a kisamte hong sit ka hi uhi. Huateng ah hi leh sitman tambei ding bek thamlo eigam, ei pau kizang thei lah hilo, pai ngeina tun ngeina mun lah hilo, ki theihpih meltheih tanau omlah hilo…hilo..ahih hangin Singapore ah hileh ka tanu a hoih kik dingin lamen ingh” ci’n a nu’n dahna leh patauh kholhna te kawmkal ah lungkia lo in lametnate tawh a kidim maipuak leh kampau tawh apau ahih lam ka thei hi.\nSingapore ah tualeh kua teng pai ding ci’n kei zong omtheilo in ka dot leh A nu in “kei tawh pai ning, a pa pen tintan kah ahih manin khuan ngahlo hi. Meltheih tanaute lah sam zo kei nung lamsap ding leh nekledawn ding zong tambei lua ding ahih ciang” ci’n naupaai in a gil a puak eoeu sa in hong dawng kik hi.\nAmau lunggulh na om bangin a kisam teng bawlsak in, tua teng laidal tawh zong hoihtak at sak in ka min ka thuh sak hi. Singapore zato ah a kisit leh Kawlgam ah kamsung leh hate kibawlna a lak ding uh cih ahi hi.\nPauleham theihlohna, mundang gamdang ah zato kilak in at (operation) ding hilai. A ki at ding naupang numeino kum4 gual khat, a om pih ding nupi naupaai laitak khat.. cih bangteng lungsim sungah hong kipei valval mawk hi.\nTua laitak in “Sia aw, bang zah tung ding ahia?” ci’n aw nem tawh dotna aw khat kaza hi. Kei zong ka lungngaih dide na hong mangvat in a tungzah ding ka lak khit zawh ciangin dena bempi mah hong kipei vialvial in tuma hunkhat lai aa nupinu leh naupangpa dong ah ka ngaihsutnate hong kizomto suak hi.\nNulepa i cih in a tate aa dingin bangkhat peuh hi thei mahtase leh a mau aa dingin tate cihpen mongneilo itna tawh a it uh mihingte ahihlam lam kaphawk hi.\nA gol ciang bang piang ding, bang ci ding cih kitheilo. Mi kicing khat in zong piang zolo ding cih thei gegu na pi in a tate tung ah a itna uh bei tuanlo, kip in a kho den a hih lam ka phawk hi.\nTate in ahih leh pilnanei in, sumlepai hau pian leng i nute hawmthawh pian, hai sa sim pian, zumpih daipih gamlo pian cih bangin ki om thei ahih lam zong ka phawk hi. Tua bek thamlo unau sung ah a pilzaw a siamzaw, a nei zaw te nute pate in a itzaw ding zong kisa kha thei hi.\nTua hi aa hih thute tungpan ka muh thak thu in nulepa te in tate a kibang a kikim in hong it hi cih leh leivui lak ah kidiah in i om zongin, kumpi inn ah nuamsa in i om zongin nute itna pen a kibang ahih lam ka phawk thak semsem hi.\nNute itna leh zahtakna takpi tawh\nDr Tg Nang Khan Lian\nPrevious: Pa Suan Pau (Hornbill Nursing Home) tawh kiholimna\nNext: ZAM Thupuak :: 28 December 2014\nZCMF USA Khawmpi TULSA 2015 taangkona


url: =KHANGNO LEH CIDAMNA ~ MUC\nKHANGNO LEH CIDAMNA\nThupat na: Zogam ah anteh theipuam a pianglo omlo hi. Tua mah bangin anteh, theipuam te i lo, ihuan sung pan ahing sitset a ilawh a ineek pen a cidam huai mahmah hi. A hizong in i zat siam lo mahmah khat in neekzia a hihi. Tua bek hilo in haksapi tak a i ciin mehteh, mehgah te i zat siamloh na panin zong natna pan kidal nading tampi hong susia mahmah hi.Bangdan in hong susia hiam cih mehgah te i zuak tak ciang’ tui itaih sak pahpah na pan endih ni. (1)Tui in tai siat ahih manin damloh ni hong tun ciang Bamiton tangkhat zong leizo nawnlo. (2) I lo ah i ciin mehteh mehgah te puahzo nawnlo. (3) Atawm pen ni khat ninih luppih na hih manin na ciin mehteh mehgah te muat, (laak, neek ding omnawn lo) (4) Tua tak ciang nang leh na innkuan te lungkham. (5) Na lung akham ciang na pumpi in gimlawh in na thabei a hih hang’ ki bawl nading om nawnlo ahih manin sihna dong hong tun thei hi.Cidam huai an Neekdan: Cidam na dingin anteh, theipuam te neekdan\nisiam kul hi. I pumpi sungah Vitamin leh Minerals (dat) kisam a hih manin ineek idawn te pilvang tak a neek leh dawnna panin tuate kingah theihi. A nuai ah en suk dih ni.(1) Lungkim/nuamtak in ne/ dawn in: Gataam ciim bek i neek hangin i innkuan a lungnuam, thalawp takleh maitaii tak a i neek khawm liailiai pen cidam huai mahmah hi. I lung nuam leh i sivui, i thagui,te kizan in i neek bangbang i sa sung ah kizen in thagui thatang in pianghi. Sin uuk sa, hehsa a anneek pen iheh ciang i thagui khauh a hih manin ineek andat te in zui zolo hi.(2) A namkim an ne in: Naungeek te a dingin Nu’ nawizuu sungah an dat namkim aki cing in a omkhin ahihi. A khangsa te in Nu’ nawizu ki dawnkha nawnlo ahih manin nisim ineek idawn te a namkim in i zat hong kulta hi; An neek khat in a tawmpen nam thum neden zo leng hoih pen hi. Ei Zomi te’ anpi pen buh leh vaimiim ahih manin – vaimiim ciim en\ndihni. Vaimiim ciim ihuan ciang in be leh an teh tawh i huan khawm pen meh i nei kei zongin dat namthum ki cingkhin hi. Tua a hih manin nambat khat na bangmah in lungkim/nuam tak in i neek naak a leh a cidam huai mahmah an te a ne a dawn den Zomi te ihi hi.(3) Ahoih bek in ne in: Om lel ee, ei thu hi ci a duh zah ta a neek pen a hoihlo penpen ahihi. Pumpi gihna khangsak hi. an neek na pan aki ngah leh nasep na ah i zatkhiat napan in ipumpi gihna/cidamna ki en a tua pen Calory kicihi. I zatkhiat zah sangin atamzaw anne leng ipumpi gihna khangkhang in amahleh amah in natna hau bek lo in natna lungno te dalzo nawnlo ahih manin supna tampi piang thei hi. Tua ahih manin a om bangbang thakhat thu in neeksawm kenla tawmtawm in neek sawm in.(4) Lohing nam te limneek in: Lohing neek na in i pumpi, ici isa, hoih sak mahmah hi. Lohing sungah Vitamin leh dat tuamtuam tam mahmah a hihmanin lungtang natna, Cancer natna ngah na ding panin tampi tak hong hu hi ci hi.(5) Sathau dat tam a om te tam neekkei in: Sathau in ankam limsak napi’n tamneek hoihlo leuleu hi. Sathau dat tam neekna in i pumpi sunga sathau dat (cholesterol) kici pen khangsak ahihmanin sikhang, lungtang natna cihte ki ngah baih mahmah hi. Sathau a nampi nam thum in kimuthei hi. Tua te in (1)Saturated fats-Ganhing thau(vok thau,keel thau,….)(2) Polyunsaturated fats- lohing thau(Nipi paak thau, be thau cihte pawl)in ipumpi sunga thau dat kiamsak hi. (3) Monosaturated fats- Oliv, Rapeseed cihte pan aki bawl sathau nam hi a, hih nam te in lungtang natna hong tunlo in lungtang natna damsak zaw hi.(6) A khum lamsa ng tam ne/ dawn kei in: A diak in akhum pen naupang te in ki duh deuh hi. Hih a khum naupang te in ineek idawn tak ciangin i ha amoi lai manin naupang hana, hasia, ki tam mahmah hi. Ulian sate a dingin ahih leh zunkhum leh sikhum piangsak hi. Zunkhum neisa te bangin themkhat a neek, adawn bek uh zong a natna tampi ki behlapto pah ziahziah hi. Hih sikhum, zunkhum te pen ei Kawlgam ah adam nading haksa mahmah lai ahih manin akhum neek leh dawn kidop zawh ding hoih pen hi.(7) A ki huanmin tui tampi dawn in: I pumpi sungahsehthum suah sehnih tui ahih manin tui tampi sawn zo leeng hoihpen hi. Tui tamsawn na in i pumpi i vun te hingsak, no suak sak beklo in natna khatpeuhpeuh hong lut ding haksa sak tuam hi.(8) Exercise bawldenin: Nikhat in a tawmpen minit 30 sung exercises bawl ding hanciam in. A hih theih leh zingsang ni suah ma in bawlzo den leng hoih penhi. Exercise bawl na a phattuamna pawlkhat en dihni: (1) Pumpi et lawmsak, (2) Natna khatpeuhpeuh hongluut nading haksa tuamsakhi. (3) Zunkhum, sikhum nei te damsakhi. (4) Lungtangnat damsak zo hi. (5) Tha khauhsak hi. (6) Pum zaw natna dam sak hi.( Pumzaw icih ciangin a pumbit a azaw te in exercise bawl thei lo ahih manin gentehna in khutzaw, khezaw te hi pha diak hi.)Thukhup na: Tawldam zawh ciang a an neek hoihpen hi. Tawl pipi a anneek pen gilpi , gilzang a ding leh sivui, thagui te a dingin hoihlo in lauhuai mahmah hi. Cidam na dingin an neek ma tui tawmbang dawnin minit 15 sung bang tawldam sak leeng hoih hi. An neek ma a singgah\ntuamtuam neekna in an (zan taak an) tam ki duh nawn pha lo a hih manin hoih lohi. A hih theih leh zantaak an mah tawh i gilvah sak leeng hoih pen hi.Pawlkhat te in a deih loh hangin music uuk te a ding in an neek kawm a music gin hiauhiau na in lungnuam sak in lungnuam tak in an ki ne ahih man in cidam huai mahmah hi. An ineek ciangin dam tak a ne hithiat a haizan sitset in gilpi tawldamsak in cidam huaimahmah hi. Gilpi dam keileh anlim, tulim ineek idawn hang in limkisa zolo in zong ki ne zolo hi. An ne zo keileeng gilpi zawm behlap leuleu ahih manin sumle paai i bei hong kul leuleu hi. Damlo ihih manin sumleh paai ki zong zolo in pumthuak in sihna ciangdong hongtun theilai hi. Tua ahih manin cidam na dingin neek leh dawn zia, omdan khawldan leh gamtat, lukeek zong i siam dingki sam hi.Hih article ” Khangno Kahlei” laibu sung pan kong share sawn ahihi.


url: =GZA pan lungdambawl thupha paihna :: ZOMI DAILY\nposted on 22 December 2020 at 3:02 pm Lomkholna: Christmas, GZA, News, Zomi\nLeitung mun tuamtuam a om kong it uh Zomi akua mapeuh: Christian (Tapidaw) ta dingin athupi pen Lungdambawl hun hong tungkik ding hita hi. Ei Zomite i vekpi phial in Christian (Tapidaw), anungta Pasian thu um te ihih manin Lungdambawl pen Zomite’ pawi lian pen khat zong kici thei hi.\nLeitungbup pulnatna (Covid-19 pandemic) hangin tukum Lungdambawl pen kumdang bangin pawlpibup in ahi zongin, innkuankim in ahi zongin suakta takin bawlthei khollo kha thei hihang. Bangbang hileh, Zomi u leh nau akua mapeuh in na omna tek uh ah khiatna nei tak leh lungtai takin Lungdambawl azang thei veve dingin kong lam-en uh hi.\nLeitung mawhnei mite tankhia dinga Pasian taktak ahi i Topa Zeisu in leitungah a lu hong ngak ni pen leitung a ni thupipen ni ahi hi. Leitung mi khempeuh tankhia ding a hong pai ahih hangin leitung mi atamzaw in sang lo in nial uh hi. Tua kawmkal ah, Pasian hehpihna tuam vilvel in ei Zomite in i sangkha a, tua Tanpa leh atatkhiatna sang thei, um thei ihih manin leitung minam khempeuh lakah thupha ngah minam taktak ihi hi.\nAnungta Pasian leh atatkhiatna thu sang thei bek zong hi loin, tua tatkhiatna lungdamna thu atangkokhia dingin Pasian in hong teel sawnsawn hi. Pasian zat minam ihi hi. Tukum Lungdambawl hunin Topa tungah lungdam ko ciat ni.\nTopa Zeisu leitungah kilemna bawl dinga hong pai ahi hi. Mihingte leh Pasian hong kilemsakkik hi (Rm.5:10). Judah mite leh Gentile mite pumkhat hong suak sak hi (Eph.2:11-16). Zomi khempeuh kilem a pumkhat suah ding GZA i bulphuh lianpen ahihna tawh kizui in tukum Lungdambawl hun a kipan mailam ah Zomite kithutuakin, kipumkhatin, khut kilen a i kalsuankhop ding zong i kihanthawn nuam hi. Tua banah, Topa Zeisu, a bukim nuntakna pia dinga hong pai ahi hi (Jn. 10:10).\nMore: GZA: Kawlgambup ki teelpina tawh kisai tangkona\nZomite a bukim khantohna, a bukim nuntakna neih ding zong GZA i lungtup khat mah ahi hi. Tua ahih manin, tukum Lungdambawl hun a kipan hong tung ding hunte ah Zomite a bukim nuntakna nei dingin Topan hong siam tahen cih i thungetna leh i ki-aapna hisak ciat ni. Lungnop khamuanna hong pia dinga hong pai i Honpa in tu laitaka i tuah pulnatna sungah Zomi akua mapeuh lungnop khamuanna kicing hong pia tahen.\nLeitungbup aom Zomi khempeuh tungah anuam mahmah leh khiatna nei taktak lungdambawl ahi zongin, daupaina leh gualzawhna tawh kidim kumthak ahi zongin hongtung tahen! Immanuel sungah, GZA Central Committee\nPrevious: USA, Missouri pan Pi Ngai Khaw Man (Phaiza, Hatzaw) in hongnusia\nNext: Congress ah Coronavius Stimulus bill ding thukimna neithei uh


url: =Kuala Lumpur khuasung lungphona panin thumanglo Rohingya mi 71 kiman :: ZOMI DAILY\nposted on 31 August 2017 at 10:24 am Lomkholna: Malaysia, News, Sawltak, World\nMalaysia, Kuala Lumpur khuasung aom Building khatah Rohingya honkhat kituahkhawm ngeingai in, palik te’n aki khenthangding agenhangin thumanglo uh ahih manin, mi 71 kiman cih theSun pan kiza hi.\nWednesday ni in Kuala Lumpur khuasung Jalan Tun Razak aom Tabung Haji (TH) Building ah akikaikhawm Rohingya mihon lakpan in mi 71 akimankhia ahihi. Khuasung mipi te nawngkaisak, buaina piangsak uh ahih manin akiman uh cihi.\nZanni Wednesday ni in Malaysia, Kuala Lumpur khuasung aom Myanmar Embassy mai ah gammi biakna te makaih Islamic NGO khatin Rohingya vaitawh kisai in lungphona nei uhhi. Tua lungphona akineihna Myanmar Embassy mai ah Rohingya te ki paisaklo a, Police te’n khamcip uhhi.\nAhi zongin Rohingya tepen Myanmar Embassy geinaiteng, Ampang Park, Lembaga Tabung Haji kuamsungteng ah ki kaikhawm ngeingai uh a, avek un mi 1200 bang phading kici hi. Hih aki kaikhawm Rohingya mipi te’n Myanmar, Rakhine State sungah amipih te akibawlsiatna te alungkimlo in lungphona aneihsawm uh ahihi.\nZingsang 8am akipan Myanmar Embassy kuamsungteng ah Rohingya te ki kaikhawm khinta uh kici a, zingsanglam in Malaysian Consultative Council of Islam Organisations (Mapim) te makaihna tawh lungphona kinei hi. Memorandum zong Myanmar Embassy te tungah piakhia uhhi.\nAhi zongin Myanmar Embassy mai ah lungphona amankhit ciangin tuakuamsung ah aki kaikhawm Rohingya te ciahkhialo in, tua vengsungteng mahah om ngeingai uhhi. Pawlkhat gitloh gamtat in thumanglo uh ahih manin, anunung ciangin Federal Reserve Unit te’n matloh phamawh dinmun tungto hi ci’n Kuala Lumpur Police Chief Datuk Amar Singh Ishar Singh in genkhia hi.\n“The Peaceful Assembly Act 2012” thukhun tawh kizui in gamdangmi te’n hih Malaysia gamsung ah lungphona, mihonpi ki kaihkhopna neitheilo uhhi ci’n Police Chief in genbeh hi. Jalan Tun Razak lamzikpi pheiteng ah hih Rohingya te hangin lampi awkcik, Traffic Jam gawp in, Police te’nzong agitloh gamtatte mankhia uh a, 12:30pm hunciang in ki siansuahzopan cih kiza hi. Sawltak #zomidaily\nPrevious: ZYA Series Volume II DVD tangkona\nNext: Gul ano asuahkhiat laitak Video ki khahkhia in lamdang kisa mahmah


url: =Makai suakthei mite ~ Lian Muan Kim :: ZOMI DAILY\nMakai suakthei mite ~ Lian Muan Kim\nposted on 28 June 2015 at 11:51 am Lomkholna: Article, Lianmuankim\nI gensa mah bangin makai sa-a suak oma, suaka makai zong om hi. Ahi zongin piangthak makai ahih le bel makaihna Khasiangtho letsong a ngahte hi phadiaka, bangbang hi-in kuakua hita leh Pasian in makai dinga a teelte a teel ahi hi. Mi khempeuh makai suak theilo hi. Mipil khempeuh le mihau khempeuh zong makai suak tuanlo-a, mi zawng khempeuh zong nungzui hi denkeei tuanlo hi. Tua ahih leh a bangcite makai suakthei-a, Pasian in a koi cite teel hiam.\nTanglai leitung makaite en le hang galhang galhatte, mipil misiamte, mi cithei mi nuamsate leh kumpinamte khawng ahi uh hi. Mizawngte’ a ding, ngabengte’ a ding leh mawhnei siahdongte’ a dingin makai suahtheih na ding peuhmah lampi om lo hi.\nTua kawmkal pan Pasian in makai dingin a lau theia, zuau a khem thei Abraham na teel hi (Pian 12:13; 20:2). Ama mite’ makai dingin thugen siamhetlo-a amah le amah a kimuang hetlo Mawsi na teel hi (Pai 4:10). Mawsi in ahehna hangin khat veivei seploh dingpi’ teng peuh semthei sawnsawn hi (Pai 2:11-12; Gam 20:11-12). A tha khek dingin mite’n suang tawh a denlup sawm uh ahi Joshua na teel hi (Thuhilhkikna 31:1-8). Midiante tunga galzawhna dialkhai dingin a meidawi simtham ahi Gideon na teel hi (Thukhente 6:11ff).\nSiampi Eli zalaih dingin mi mawkmawk khat ahi Samuel na teel hi (Samuel masa 3). A thahat, a tunsang mahmah Sawlu zalaih dingin tuucing Davuih na teel hi (Samuel masa 16:1-13). Davuih zong mi’ zi tawh a mawh lo hilo-a, mi that lo zong hi hetlo hi (Samuel nihna 11). Kamsang Elijah zong kamsang minthang khat ahih hangin meidawi hun nei-a lungkiagawp thei lai hi (Kumpite masa 19:3-10). A zalaih dingin Pasian in talkolh lokho Elisha na teel hi (Kumpite masa 19:19-21). Isaiah zong mawhnei, kamnin ahih hangin Pasian in na sam veve hi (Isaiah 6:5). Pasian in makai dingin Ama deih teng tel-a, a telte cingtaaksakin kisam a sakteng a hunhunin guan hi.\nZeisu Khazih leitungah a vak lai-in makai ding mi a teel ciangin a pil a siam Rabbi-te, laitei Scribe-te, Zadducee-te ahi zongin mihau minthangte, mite’ muan le suante, kimawlsiamte, biakna makai siampite leh thukhamhilh sia Pharisee-te nateel masa hetlo hi. Banghang hiam cih leh tua mite pen Pasian’ muhna ah muat mangkhin uh hi. Adoniram Judson in: Beelkhai sunga tui uih i sunbeh sangin beelkhai hawm dim leng hoihzaw, a cih pen i phawk pah lian thei hi.\nTua ahih manin Zeisu in mite’ phawkkhakloh mite’ theihkhakloh teng peuh, mi’ nawlkhin pampaih teng peuh, ngabeng khawngte peuh leh mithupi hetlo teng peuh nateel sese hi. Tuate a tamzaw pen Galilee mite hi lailai uh hi. Tua hun lai-in Galilee mite pen mi nunniam, mi mawl, mi tawta phadiak leh pilna neilo-a a ciaptehte uh ahi hi. A tupna pen leitung lumlet ding, cih hi-a tuabanga a lumlet na dingin mi gina lo tawh a kibang thingtheng pawlkhat na teel sese hi. Beelkhai sunga Tui uih i sunbeh sangin Beelkhai hawm dim leng Hoih zaw. – Adoniram Judson 29 Upmawh huai hetlo na pi, tua a teelteng in leitung lumlet takpi uh hi (Nasemte 17:6). Na lianpi a sep na dingin mi mawkmawk pawlkhat teel hi. Banghang hiam cih leh amaute kiniamkhiat uha, ngaihsutna hoihlo tuamtuam te’n zong tua hunlai-a makai dangte’ nit bangin ninsak nailo hi.\nZeisu in: Vangtung gamah a lianpen ahi nuam peuhmah in mi’ ading nasep sin phot hen. Note lakah a masa pen a ut peuhmah in na sila uh hi ta hen … mi hing Tapa in mite nasemsak ding hilo-a, mite’ na a sepsak ding leh mi tampite’ a dingin nuntakna pia dinga hong pai ahi hi, ci hi. A cih mah bangin Zeisu in mite’ a dingin a nuntakna pai takpi-a Pasian mai leh mite’ maiah kiniamkhiat takpi hi. Tua bang mahin mi kiniamkhiatte le mi mawkmawkte piangthak makai suaksak nuam hi. Mi mawkmawkte tung pan Pasian minthan na dingin na a sep theih lam kilangsak nuam zaw hi. Mihingte thanemna ah Ama thahatna cingtak in kilang hi (Kawlentu nihna 12:9). Tua ahih manin mipite in hi Zeisu teel nungzui makaite a-et uh ciangin Pasian vangliatna muthei zaw uh hi. A nidanga mi mawkmawkte amuh kik uh ciangin leitung lumlette ahih lam uh, a phawk uh hi.\nThagumhat hang hilo, vangliatna hang zong hilo, Khatha bek tawh ma a kitut lam kitelthei semsem hi. Zeisu in tuni ciang dong mi mawkmawkte mah makai hoihte suaksak nuam lai hi. Mipil misiam tampi, mi thahat tampi kisam lo hi. Mipilte a maizumsak na dingin leitunga a haihuai nate na teel hi. A thahatte’ a maizum sak nading in a hatlo nate na zang hi. Leitunga a kinawlkhin leh a kizahpih nate na teel hi … Pasian mai ah kuamah a kisaktheih loh nading ahi hi (Kawlentu masa 1:26-29). Tuni-a mipil minthang, laigelh kiva-a minthang, mihau minthang, kimawlsiama minthangte leh thugensiam, kampausiama Mi mawkmawkte tungpan Pasian in Ama minthan na ding Na a septheih lam Kilangsak nuam hi. 30 minthangte en le hang Pasian in Ama tuute makai dinga a teelte hi khollo hi. Tuate teel nuam le zong teel thei lua mahmah ta leh tuate teel masa lo-in mi mawkmawkte hong teel zaw sese hi.\nKhat vei Assisi mi ahi Saint Francis kiangah mi khat hong pai-a: Banghangin nang, banghangin nang, hici thei na hiam, ci-in adot leh Francis in: Banghangin kei, kei bangci ka hia, ci-in nawh satakin dawngkik hi. Tua leh thudong pa in: Banghangin mi khempeuh in nang hong mu nuam hiam. Na thugen za nuamin na thu mang nuam uh hiam. Na mel lah hoih hetlo milmel, laitaan lah neilo, mipil mihau innkuan sung pan lah hilo, banghangin leitung in na nung hong zui nuam phial le kilawm hiam, ci in dong hi.\nFrancis in vangtung lam ento-in khukdin suka thudong pa lamah kiheiphei in: Nang thei nuam maw, ka hicih theihna hang pen Sangpen pa’n hong hicisak nuam ahih man hi. Pasian in mi hoih mi sia encik hi. A mit siangtho in mawhneite lakah kei sanga mawh zaw leh a gina lo zaw mu lo ahih manin a lamdang Ama ngimnate a tangtun nading in kei hongteel hi. Pasian in kei sanga man neilo zaw mi mu lo ahih manin mipil misaim-te’ mai zum na dinga kei hong teel hi, ci-in dawngkik hi.\nHudson Taylor in zong Sengama Pasian na-sem ding mi a teel ciangin mipil misiamte, mihaute leh mi thupite nateel masa lo in Pasian nasem nuam taktak mi kiniamkhiatte nateel zaw ahih manin mi tampi takin lamdang sa mahmah uh hi. Kiniamkhiatna leh lungsim takpi tawh Ama na sem dinga kipankhiate Pasian in thupi sa hi.\nTua ahih manin Pasian in Ama mai-ah a kiniamkhiatte leh lungsim siangthote pen makai suaksak nuam hi, cih i thei hi. Tua ban-ah, makaihna pen Khasiangtho letsong nam khat mah ahih manin lungsim siangtho, lungsim kiniamkhiatte in Zeisu a sankhit uh ciangin hih letsong ngah thei uh hi. Hih letsong a ngah khempeuh in Khasiangtho makaihna nungzui-in punsak ding kisam hi. Kiniamkhiatna tawh Ama nasem dinga Kipante Pasian in Thupi sa hi. 31 Tua banga punsakna ah hih a nuai-a Sanders’ gelhteng tawh kisittel ding thupi hi.\nZongsatna hoihlo khatpeuh na phiat zo hiam. Midangte makaih na dingin nang le nang na kimakaih masak kul hi.\nNate na deih bangin hong pianloh ciangin na kikemcing zo hiam. A kikemcing zolote kizahtaak lo-in thupi kisalo hi. Kitot kiselna peuh a om ciangin daitaka om theih ding zong kisam hi.\nNang le nangin ngaihsutna na nei tawm thei hiam. Na khat peuhpeuh na khensat nading pen nangmah in na ngaihsut kul hi. Midangte’n na lungsim hong khel ding pen nang’ ngak ding hilo hi.\nHong kigensiat ciangin na thuaksiam hiam. Na phattuam pih hiam. A kiniamkhiat mi in gensiatna khat peuhpeuh panin thu manpha tampi sin thei hi.\nLungkiatnate lametna thakin na laih thei hiam.\nMidangte’ panpih nopna, mite’ zahtaakna le thupi-sim nate na ngah hiam.\nThuneihna aana zat kullo-in midangte na thuhilh thei hiam.\nKilemna na bawl thei hiam. Makai khat in mi kitawng mi kigalte lemtuahin kilemsak ding hi.\nBuaina haksatna kawmkal pan in mite’n hong muang veve hiam.\nMite’n amau thu le amau thu-a asep nop loh khat uh lungdam tak in na semsak zo hiam.\nHong kilehdonate, hong kilangpannate dokik selo-in na puasiam hiam. Langpanna thuaklo makai omlo hi.\nLawm zon nasiam hiam, na kemcing thei hiam. Makai sep-na ah gualzawhna pen lawm ginate’ hang hi zaw hi.\nMite’ phatna leh pahtawina tung peuhah na kinga kha hiam. Hong kipaakta-in hong kipaakta takei leh lungkia lo-in ma na nawt veve hiam.\nLenglate’ mai khawngah suaktatakin na om thei hiam. Na tungsiahte’ mai-ah na lau puppup hiam.\nNa mai-a thu hong gente in suaktatakin hong gen ngam uh hiam. Makai khat in mi hehpihin gualhuai ding hi.\nDeidan neiloin midang tuamtuam, mi namdang tuamtuamte na thupi sim hiam.\nKammalzatna kidawm hiam. Bang ci bangin na kammal in midangte sukha ding cih ngaihsun kawmsa in na pau hiam.\nKiptak le muanhuai tak in na ding hiam. Huihnunna peuhpeuha hawi duaiduai singkung’ liim kibel ngam lo hi.\nMite’ mawhna na maisak zo hiam. Hong kiliamsakna liammate nang le nang in na tuunthei hiam.\nNakhat peuhpeuh a hoihlamin na muthei hiam. A sia lama, muh tawntungna le makaihna pen ki-uitui lo hi.\nTupna kician, ngimna kician na neih banah tua mitsuan gigesa-in na ma na zam hiam.\nVaipuak ding khat peuhpeuh lungtaitakin na sang setset hiam.\nMidangte’ khialhna le thanemna pan pilna tampi na sinthei hiam.\nMidangte na ut banga zang lo-in amaute na khangtosak zaw hiam.\nMidangte’ pai na ding gen ziauziau lo-in amaute na makaih zaw hiam.\nMidangte gensia lo-in na hanthawn zaw hiam.\nHih a tunga thute tawh kisittel in la, na kipuahphat huaina mun peuhpeuh kipuahpha pah in. Hih sittelna na zawh leh makai hoih suahtheih na dinga kisam tampite na nei khin hi.\nTua ban-ah, lungsim hoihlo, ngaihsutna hoihlo ahi zongin hong lehkaih thei ding a hoihlo khempeuh na suahkhiat ding kisam hi. Na thadah leh miksite etteh in la, tua thadahna paaikhia in. A meidawi mi na hih leh Topa muanna tawh han’ ding kisin in. Gensiatna tuamtuamte hanga na hehnate zong paaikhia in. Guallehna a om ciangin paulap tuamtuam na neih leh nei nawn ke’n la, midangte na ngawh le zong ngawh nawn ke’n.\nNang thulo thu a salo mi na hih leh kipuahpha in la, nangkiabeka nungta na hih loh lam kiphawk in. Midangte’ ngaihsutna hoih nonote na ciin theih kei leh kipuahpha in. Midangte na neu-et khak leh nang zong hong kipimuh tuanlo lel ding hi. Khial ngei kei ning cih lungsim na neih leh na khialkhin hi. Thusim khat peuhpeuh na ipzawh kei leh makai dingin kipan vet ke’n. A tawpna ah, thungetna lo tawh kipan ke’n la Khasiangtho makaih na lo tawh makai dingin kithawi vet ke’n.\nTua ban-ah, mi tampite makai ding khatin ama innkuan a makaih masak kula, a ma innkuan makaih masa lo pi-in midangte makaih ding kipat huailo hi. Ama innkuan a makaih zolo khat in midangte bangci makaih zawh ding a hi hiam. Na hoih tampi a sep hangin a innkuanpihte vantung gam tun kei leh bang lawhtaak ding ahi hiam. Vaan zo kei-in makaih zo kei leh a sepding taktak teng pen a sem zolo ahi hi. A nungthuap ding om kei leh makai gualzo takpi a kici thei ding hiam. Makai khat a dingin nadang khempeuh leh midang khempeuh sangin a innkuan pihte thupi masa zaw hi.\nZakoh innkuan sungah buaina tampi piang hi. Siampi Eli innkuan sung en le hang a tapa te’n biakpiakna sa gugu uh hi. A laak ding zahval uh la-in sawk phapha uh a, Biakinn sunga pai mite zong Siangtho pen mun lutna mai khawngah mawhpih thopthop uh hi. Samuel tate’n zong golhguk ne uha, thumaan lo-in gamta uh hi. Pa hoih lo ahi Eli in kamsang siampi gina mahmah ahi Samuel pantah hi napi, pa hoihlo khat ih pattah ahih manin Samuel zong pa hoihlo khat hong suak hi.\nDavuih innkuan sung zong namsau kitalawi lo hi. Solomon’ tapa in a gam phel 11 suahin aman phel khat bek ngah lailai hi. Zudah kumpite’ Pasian kihtakna leh Pasian zahtakna pen a khang a khangin kizom zolo hi. Banghang hiam cih leh pawlkhat 34 te’n Pasian a theih uh hangin a tapate un theilo uh hi. Kihilh lo, kimakaih khollo uh hikha ding hi.\nI gamsung khawdak le hang makai hoih mahmah pawlkhat in a innkuan uh ukzolo vetse uh hi. A kilem lo innkuan, zu ne sa ne innkuan leh Pasian thupi a sa mello innkuan peuh om thei hi. A mawhpaih le a khialsak nuam ihi kei hi. Nasep haulua mahmah uh ahih manin innkuan sung vaan man lo ban-ah innkuanpihte hun pia man lo uh ahih man hi zaw hi. Bangbang hita leh, piangthak makai khat ih sepding thupi pen in a mah ngiat leh a innkuan pihte a makaih ding ahi hi. Khamina, Pasian zahtaakna, pilna le gualzawhna pen innsung pan kipan hi.\nMakai hoih tampi in a innkuan sunguh vaan zolo uh ahih manin a zumhuai le a lungkham huai simsim thu tampi piangthei hi. Hi bangin makai khat ih innsung ginalo thei ahih manin Pawlu in: Makai pa in ama innkuan sung vaan zo dinga, a tate in a thu mang ding uh hi. Mikhat peuh in ama innkuan a uk zawh kei leh Pasian pawlpi bangci uk zawh ding ahi hiam, na ci hi (Tim masa 3:4-5). Innkuan uk icih ciangin makaih zawhna leh thuneih zawhna a gen nuam zaw ihi hi. Tua ahih manin makai dinga Pasian teel mi, makaihna Khasiangtho letsong a pungsak mi in a mimal bek hilo-in a innkuan ukzo masa ding hi. Tua hi leh piangthak makai a suakkhin hipah hi. A tangzai zawk semsem ding bek a kisam lai hi lel hi. Lian Muan Kim\n1) Sudducee-te pen Pharisee-te sangin tawmzaw mah tase leh siampi nasep sem uh ahih manin kumpi vai ah thunei zaw uh hi. Upna peng nei uha, Mawsi thukham a kici Laisiangtho bu masa 5-teng lianbekmah um uh hi. Pasian in leitung pianma-a hong telkholhna, vangtung mi, kha ahi zongin a kisia theilo i kha nuntakna leh thawhkikna cihte um peuhmah lo uh hi. AD 70 a Jerusalem biakinnpi a kisuksiat a kipan Sudducee-te leh Pharisee-te beimang uh hi. Pharisee om lai sunsun in Pharisee cih min pua nawnlo uha, Rabbi cih min pua zaw uh hi.\n2) Adoniram Judson pen August 9, 1788 kumin Malden, Massachusetts ah suaka Kawlgam ah tuiphum upna nei-a, lungdamna thugen masa pen leh Americate’ missionary masa pen ahi hi. February 1812 kumin Ann Hasseltine (Nancy) tawh kiteng hi. Tua zawh kalnih khit ciang gammial nasem dingin hong kipankhia uh hi. Lamkalah Laisiangtho a sinbeh leh tui kiphum pen tui sunga phum teekteek ding hi, cih hong mukhia uh ahih manin Serampore-a William Carey tawh nasem khawm William Ward in tuiphumna pia hi. July 13, 1813 ni-in Yangon hongtung uh hi. 1819 ciangin Maung Naw kici kum 35 a pha khat Tapidaw hong suaka, 1822 ciangin piangthak mi 18 pha hi. 1826 kumin a zi Nancy si ahih manin 1834 kum ciangin Sarah Boardman tenpih hi. Sarah pen 1845 kumin a gam uah zato kilak dinga a ciahkik laitak un lamkalah si leuleu hi. 1846 kum ciangin Emily Chubbock kici laigelh siam khat hong tenpih leuleu hi. April 12, 1850 kumin tuipi tunga huihsiangtho dik dinga pai Judson in tuipi tung pan leitung nusia hi.\n3) Saint Francis of Assisi pen September 26, 1181 in suaka October 3, 1226 in si hi. Roman Catholic pana khangkhia hi napi, a nung lam ciangin Franciscans kicite makai pipa hong suak hi. Tapidaw taangthu ah a khami pen khata kiciamteh hi-a, Italy mi hi-in zawnna ngauna leh a tuamtuamte’n Pasian na a sep ding khaktan zolo hi. 1212 kumin Syria gamah Pasian nasep kipan hi. Muslim-te pen muhdah ding hilo-a itna tawh zawh ding hi, ci viuveu hi. Syria ah vialnih bang a pai hangin mazang mello ahih manin 1219 kumin a thum veina pai leuleu-a tua petpet teh bel Egypt gam makai Sultan’ mai nangawn ah Pasian thu genkha hi. Ama hangin mi tampi in Muslimte it uh hi.\n4) Hudson Taylor pen China Inland Mission a phuankhia pa ahi hi. May 21, 1832 in Barnsley, England ah suaka, June 1849 in piangthak hi. September 19, 1853 in Sengam ah Pasian nasem dingin hong kuankhia hi. January 20, 1858 in Maria J. Dyer tawh kiteengin Pasian na semkhawm uh hi. Sengam ah kum 51 sung nasema, sangmang 800 tawh semkhawm hi. Sang 125 phuta, tua sangte panin mi 18,000 bang piangthak hi. Pasian nasepna phual 300 bang nei-a, sangmang nasemte banah sen mi 500 bang tawh semkhawm lai hi. June 3, 1905 in citak taka a na a sepsak Pa Pasian kiangah ciah hi. Tuni dongin amin kilolo lai-a, ama patsa Pasian nasepna zong tangzai takin kizom toto lai hi.\nPrevious: Giahphual Sat\nNext: Ngeina leh Christian Upna (5) ~ Rev. Fr. Damian Dal\nMusic tawh kisai kei’ muhkhak tawm ~ Lengtong Pauno\nThailand ah mopawi bawllaitak nupikhat nausuak dihdih\nItna a nei pasal pawl (1) te gamtat zia…


url: =Lai Siangtho – Tears Gospel Ministry\nPsalms chapter 126:5\nPsalms chapter 126 A Song of degrees. When the LORD turned again the captivity of Zion, we were like them that dream. Then was our mouth filled with laughter, and our tongue with singing: then said they among the heathen, The LORD hath done great things for them. The LORD hath done great things for us;…more!\n2011-12-11 September 23, 2016\nCategory Lai Siangtho\nLate alian 126\nLate alian 126 Topa in Zion-ah eite hong ciahpih kik ciangin i mang tawh kibang liang hi. Lungdamin i nui a, lungdam lua-in la i sa hi. Tua ciangin minam dangte kiho-in, ” Topa in amau-a’ dingin na lianpite bawl khinta hi,” kici uh hi. Topa in eite-a’ dingin na lianpite bawl khinta a, eite…more!


url: =CNF te ong busak tungtawn aa a lungngaih huai thupithuk pawl khat :: ZOMI DAILY\nposted on 16 August 2014 at 9:14 pm Lomkholna: Hangkhanlian, News, Zomi\nCNFte ong busak tungtawn aa a lungngaih huai thupithuk pawl khat\nEi leh ei kidong ki masa hilehang”\n1. Hih CNF icih kuate hiam?\nCNF icih in sanggam Hakha, Thantlang lamte makaihna Chin minpua thautawite ahi uhhi. Atung in Falam lam makai uh aa makai kituh, kisuam (kisuam zolo) uh ahihman in tu in Hakha, Thantlangte makaihna ahihi. (kituamlawh hilehang)\n2. Chin State saklam (northern) koi teng ah busak sawm uhhiam?\nFalam uk sung ah busa ngamlo uhhi. Banghanghiam cihleh, kihta(ngamlo) uhhi. Zomi kicite gam sung bek ah busa uhhi.\n3. Banghang Falamte kihta in busa ngamlo aa Zomite kihtalo in busa ngam uhhiam?\nHih dotna pen athupi pen ahihi.\nFalamte akihtaak na uh gen masa lehang, (kei muhna)\n(a) Falamte pen mi thunemte hi-in cimphawng aa (Hakha, Thantlang dan kona hilo) a ki mawk buanbuannamte hilo uhhi. Mi ngongtat nam hilo uhhi. Ngongtat, molhtum suang, thatang suangte aa ding kihtak huai hetlo hi.\n(b) Ahihhang Falamte sung pan (mimal aa panpih, kihel a omkha phial zongin), CNFte sawltak, inntek semding, bu tom ding (traitors) akipiakhia omlo uhhi. Tuahang in ki busa theilo uhhi.\nZomi sung (kei mimal muhna ah)\n(a) Zomite zong ahihtheih laiteng ngongtat ding sawm masa nuam hetlo nam ihihi. Cimthoihna aa buan-gual hawm nam, kipum buanbuan nam i hikeihi. Tuabang a ngongtat a omleh zong a peel lelte ihihi. Falamte mah bangin mi ngongtatte aa ding kihtak huailo hihang.\n(b) Ahihhang, ei sung mahmah pan hih tualthat CNFte aa ding, inntek sem nuam, mi maivil, minamzuak nuam, makai ut, bu tomsak nuam, kipiakkhiat gengen loh, kituhteh hihang. Hih ei sung pan aa mikheltat teng hang hilel in kamuhi. Chin Supreme Council acihna vuah alian mahmah makai nih (amin lonawn dah ni), Tedim aphual ah honkhat, CNDP party lut teng, Biakna paulam nasem nih, tuateng hang aa ong kihta hetlo, lau hetlo uh ahihi.\nKhat veivei, Tedim, inntek butomsak nuam aa kipiakhia hih nih leh thumte ka etet kawm in,”I nat, i sat, i nuam, i dah ciang aa i veng i paam, i sanggam, i u, i nau ding, ong tutpih, ong uap, ong hehnem dingteng tawh aki nungngatsan, ki elpuaksan i hikha kei diam aw”, kacicihi.\nVantung gam a kiciphial zongin Topa Zeisu omlohna, democracy i ciphial zong in i veng i paam,khuapih tuipih, i mipihte omlohna, ki langngatna, ki elpuakna hileh bang akhiatna omding hiam?\nBiakna nasem te’n, na Pawlpimi teng tawh ki elpuak nuam nasa uhhiam?\nAngaihsut huai, alungngaih huai thupi thuuk honpikhat om kasahi. Lungngai kik dih un. Tuazah aa kipum piak nading, veng leh paam tawh khek liang ding hihte kua hi aa bang taktak hiam i lawhtak?\nEi mah leh ei mah kibawlsia hihang aa khuasung tui sung, heksuk hektoh nuam nawnlo hi. I vengsak, vengkhang tawh, khualak aa kimuh nangawn nuam nawnlohi.\nTonzang Ukpi Pu Kam Hau ong khanna pen tuni tuhun aa Zogam leitang ding a seek ding hi aa, tua nangawn ama’ thaguak hizolo, mangkang kumpi panpihna tawh tuni tuhun Zogam leitang hicia anei, tuabek zong hilo Kawlgam suahtaakna ah taangmi anei minam ihihna ahihi. Ama’ nasep ding zokhinta hi. Zogam leitang ding a seek khit ciang amah kisam nawnlohi.\nTuakimlai abeh aphung in, tuni ciangdong ko maban hi ci-in seekseek nuamlai mawk leh, lam hun ding om nawnlo, zawi tawn nawnlo suak ding hi.\nPasian in Pu Kam Hau leh abeh aphung, (Rev JM Paupu kammal kawm pak hilehang) anawk hun om aa (kisam ahihman in), akisap loh hun ah nawk nawnlohi.\nPasian in, min leh puam, za leh panmun, ukna cihte akisap hunhun in azat theihdingte tung ah nawksak kawikawi ahihi. Ei thatang kitom zawhthu tawh ong nawk kha hilai zanglohi. Hihetlohi.\nTuabang linlian mah in, Zogambup kumpi dingin, 1962 pan 1988 dong, Maj Son Khua Lian pan Col. Son Khua Vum dong (Khua Lian pan Khua Vumtuai dong) kituamlawh hileng Zomi sung veve pan Sizang sung ong nawksakhi. Angsung, aituam lungsim aliat mahmah laitak a taangpi lungsim pua pending acihna hikhading (kei muhna) ahihi. Angsung lungsim pua hileh Khuasak khawng, Thuklai khawng, Tedim khawng tu aa sang khuapi lian zawtham suak dinghi. Kum 26 sung siuseu ahihi. Amau’ ki thagum pei zawhthu hihetlo hi. Abei hun, anawk nawnloh hun ciang abei in bei lel hi. Thuum zawhthu, khoh zawh thu zong hinawnlohi.\nPasian in tuni dong Sizang sung mah ong nawksak lai hiam? Akisap hun ciang zattheih ding i omleh ong nawkkik dinghi. Ong nawk tuak nawn kei leh veng leh paam, khua leh tui tawh kinungngat, ki elpuak liang aa hanciam ding, hahkat ding, thangpaih bawl ding mah ahidiam? Angaihsut huai hitahi. Ei kitom zawhthu, paupen zawhthu, sap zawh thu tawh ong nawk hihetlo hi.\nAgal khat aa om CNFte tawh kipawl man aa na khuapih tuipih, naveng napaam teng tawh, nopni, dahni aa akgul mu i bat gualgual a nuam hizenzen lohi. Nuamzaw takpi a sa mah nahihiam?\nBanghang, i khua i tui tawh, i mipih, i sapih tawh kal kituah ding hanciam lello ihihiam? Khuapih tuipih tawh kielpuak aa, akhel avet aa i gamtat man in bang taktak hiam i lawh taak? Banghiam i hamphatpih? Kua taktak pen hiam i muan i suan? Kua hiam i biak, i paai, ateltakpi mah ihihiam?\nPasian Khasiangtho in kisam asak hun in ong nawk hilello ahihiam?\nZogam bup Christian gam icih hang, Christian zia hetlo ihihman in Col. Son Khua Vum hun aa kipan tuni dong Christiante khutsung ong nawk nawnlo himawklo hiam?\nMin leh za, panmun cihte ei khutsung ah om hetlo, Pasian in anawksakte tung aa baangbek hi aa khua leh tui tawh ki nopmawh liang aa thangpaih laak, hanciam ding hihetlohi. Ei pilman, siamman hihetlo, ong piakciang kuamah khaak tan zawh hilo, ong laak ciang zong kua khaam zawh hilohi. Siamloh man zong hituanlo, zum huaina zong hilohi. Ama’ aa ding ei kisapna om nawnlo, ong zatteihna om tadihlo hibekhi.\nTua ahihman in ei lawhtak ding in i veng i paam tawh kihothei, kithutuak, nuam kisak ding hilel loding hiam?\nNopni dahni aa i veng ipaam ong awlmawhloh kahihkhaak ding bel nuntak thaman om hetlo kasak nam ahihi.\nVantung gam tunding bekzong kagal ngaihsut ciang Tuuno mai ah, kaveng kapaam, ka Pawlpi, kakhua katui teng mah tawh Topa vangliatna phatding ka mitkha ah om masa aa, tualo kuateng kihel ding cih mitkha ah sehtheilo hi’ng.\nTua hi-in veng leh paam tawh kihotheih nuam sazaw, cidam huai zaw sa maw? Akhel avet theithei mah pilvai sa zaw?\nKei kahihleh, Pasian Khasiangtho ong nawktheih ding hun ngaksiam in, kami kasa lak ah ui misi sa ne banghetlo, kisungsia hetlo inntek tak aa katat mah nuam kasazaw hi. Ei teltheih thu ahihi.\nPu Kipte, Pu Lian Thangte, Tedim phual aa bu tom sak inntek teng, khatvei ong khuadak kik dihun. Khuapih tuipih, veng leh paam, mipi ong awlmawhloh hun ong tungthei aa, tua hun pen Pasian awlmawhloh akilatna zong hitheihi. Khatvei ong lungngai kik dih un.\nI khua, i tui, i minam sung “ak gul mu” bat gualgual loh nading Zomi bup in Thungen ciat dihni.\nPrevious: Malaysia Zomi Khuado Pawi Tangkona (Zomi Idol leh Zolia & Zotaang)\nNext: Thuthak Tomkimcing 14 Aug 2014\nPresident Joe Biden in Executive Order abawl thakte\nPenang ah zatuikham Motorcycle hawlkhatin mawtawkhat satsakgawp\nMalaysia, Cheras vengsung ah mawtaw Parking vaitawh kitotna piang\nGam leh Minam te’ phuhpi phahpi (Foundation for Nation Building) ~ Rev. Dr. Pau Khan En


url: =Eden Huan a nop ding mahhi ~ Hau Za Cin :: ZOMI DAILY\nposted on 4 December 2015 at 10:25 am Lomkholna: Article, Hauzacin\nEden Huan a nop ding mahhi\nZolai zunna in thucin thutang mah gelhgelh dih ni.\nEden Huan a nop mah ding hi. Bang hangin maw? A kipat ciil in Pasian in Leitung leh Vantung a bawl hi…..\nA ni 1 ni in —- Sun leh Zan bawl hi.\nA ni 2 ni in —- Vantung\nA ni 3 ni in —- Leitung\nA ni 4 ni in —- Ni leh Kha leh Aksi te\nA ni 5 ni in —- Tuipi sungah ngasa leh tungleng vasate\nA ni 6 ni in —- Gamsa leh AMAH tawh a kibang MIHING “ADAM” bawl hi.\nA ni 7 ni in —- tawlnga hi.\nPasian in a bawlsa khempeuh a uk ding, a khoi ding, a kem ding leh a puah dingin mihing bawl a, Zomin mah phuak pah in ADAM na ci hi. Dam kei leh a dang khat a bawl kik kisam ding hi. ADAM pen a omna dingin huan khat bawlsak a, EDEN HUAN kici hi.\nADAM a hamphat dannnnnn……. bang hang in maw?\nPasian in a nek ding theigah, singteh, sa, tui, naa namkim pia. Ann namkim pia, a omna ding huan bawlsak… ukpi a sepna dingin a uk ding leitung khempeuh pia lai….. a tawpna ah a kikholhpih ding zi pia lai… LENGTONG te Singapore hong zin lai in, “Mihing lak pan Adam mah hampha pen. Adam zingthawh mah eng huai pen… a gei ah a zi ding kikoihsa in khanglo…” Ganhing leh gamsate a kopkop in bawl mah leh mihing pen a kopsam in bawl a, a bawlsa naate a kem dingin koih hi. Tua pen hoihsa lo ahih manin a kop langkhat dingin numei bawl a, ADAM in a muh ciangin hoihsa lua ahih manin….. enve vua, enve vua…. cih sawm pah bangin…..EVE ciin a min phuaksak lian hi. Tua bek hi kei, Piancil 2:25 “Mipa leh a zi a guaktangin om uh a, maizumlo uh hi.”\nLeitung mihing piang khempeuh pan a pil pen kumpi Solomon in, Na inn ding lam masa inla, na nek ding a kicin ciangin zi nei in ciin Paunak sungah hong hilh hi. Gamdang ah a om lawmte khat in, “Ka laisim ka zawh ciang nasep ka zong dinga, nasep ka neih ciangin zi ding ka zong ding hi. Nasep ka neih kei leh bel zi nei ngam kei ning,” ci hi. Midang khat leuleu in bel, “Officer ka hih zawh ciang nungak ka deihdeih ka hel ngam dinga, officer ka hih kei leh bel nungak zong kihel ngam kenteh,” ci hi. ADAM bel tua banga cih kulse lo in Pasian in a ihmut kal in a gei ah pia ziau a, a khanlawh ciangin zi nei hi pah lian hi. Bang hangin nuamlo ding hiam? A hoih penpen hi zaw mah lai!\nLENGTONG Pauno in, “Zawng lua bangmah nei loin, nungak ten hong ngailo…” (Itna – sum leh pai) ciin la na phuak a, ahi zongin a hau khempeuh nungak ten zong na deih masa khin tuanlo zel hi. A pil khempeuh zong nungakte in na ngai tuanlo a, a ki tuak ding, lungsim kituak ding kisam hizaw leh kilawm hi. Mihau te in zong nungak melhoih khempeuh na deih masa tuanlo a, a kibukkim, a kitawikhai kim, balance hi veve hi.\nTua bang lungkhamna ah ADAM na buai sese lo a, EDEN HUAN a nop mah ding hi.\nParcel ah kikhak tawm kullo, ama gei ah a lumsa in mu lian hi. Namdang khatpeuh tawh na kiteng kha ding ADAM aw, ciin a kham ding lah omse lo. Ni nungzui bek na lak ding hi ciin a kun tangtang lah omse lo. A nungsang, a phungsung uh thusia lasia om ngei kha hiam kan masa in ciin zong hilh se lo. Aw, tua EDEN HUAN mahmah aw………. Laitan tua ciang tungta, PR, Citizen, Green Card, etc a ngahsa hi, nasep kiva mahmah hi cih te suut suut kullo….. Na sungh pa leh na sungh nu in hong deihsak kei lua inteh cih lungkham ding lah omlo….. Pasian thu um mi hi, kikhop thanuam, Pasian zahtak a gamta leh a pumpi zong a kem siangtho mi hi ci a sitteltel kul se lo…..\nVan a tung solkhapi a taan laiteng hong ngilh ngei kei ning e… ci a kiciam masak kullo. Sikkang innsung ah teeng maw, Taih inn sungah khangkhia maw, moto nei uh maw neilo cih lah lungkham kulse lo. Kei sangin huapa deihzaw kha inteh, kei sang itzawk nei kha inteh ci a zan ihmu lah lianga lungkham lah kulse lo. EVE lungdamna dingin paknamtui Paris pan kibawlte bung khat bek pia ning cih lah kul se lo. Sen ann, Japan ann, McDonald, KFC, Starbucks Coffee, etc nekpih in a lungkimsak ning cih lah lunghihmawh kul se lo.\nA ut leh singtung kah ding a, a ut leh sahang hon lak ah pai in a nungzang khawng zut in a mulneel khawng khoih ding a, a ut leh tuibual in, a ut leh singlim ah tawlnga ding hi. A ut leh EVE phei tungah a lum a, a lutang nga in a ihmu zongin kuamah in phawng in nawngkaisak lo dinga, khangma ta leh nasep ziakai, office tung manlo cih omlo ding hi. Aw, nuam si’n teh tua EDEN HUAN.\nHai kung leh Apple kungte, lengthei leh mangkawlsing te, tangmai leh theipi min kiu kiau te… a duh bangbang nek ding om ding a, huan sunga singlim ah paak kilawm taka pak ziziai na mun ah khut kilen in ADAM leh EVE te ei ngailo in lengkhawm ding uh a, kikawi in nun nuam laitual leng ding uh hi. Guaktang in om ta leh phamawh sa lo ding uh a, ki itna bekbek tawh sun leh zan hun zang ding uh hi. Mihing a piang ciat ciat dingin hampha diak uh hi.\nNgam Bawm leh Zawl Cing te tangthu a theih sese loh uh hangin itna taktak mah tawh ki it ding uh a, a melhoihna leh a neih leh lam iplah masa lo ding uh hi. Mel muh ciil pan sinlai ah thaam, hi den ding a, itna maan itna taktak tawh ki it ding uh hi. Nungak dang iplah kha inteh cih muangmawh lo dinga, tangval dang ngai kha inteh cih lungkham lo ding uh hi. “Na meh huan lim kei” ci a kitot omlo dinga, na innsung zuut siangkei cii a kitot omlo lua ding hi.\nParadise a cih uh tua bang ahi mai tam maw?\nMobile phone leh internet connection buaipih kullo ding a, Kasauti serial hanga innkuan kikhop hun kipelh cih omlo ding hi.\nA kisap khempeuh uh Pasian in ni khat pan ni 6 sungin bawlsak a, a vekpi in a kim dimdiam khit ciangin amau geel piangsak in EDEN HUAN ah koih ahih mawk ciangin tua kaan kaan a nuam leitung mihing adingin om thei nawnlo ding hi. A mau nek baang teng, a mau sulnung ah a peeng teng i zuutzuut zong a zuut siamte in a kiphatsakpih ding khom uh mumu thei lai saam ci leeng, ADAM leh EVE adingin bel kiphasak nuam hi le uh naak kiphatsak zo si unteh awwww…… Zomi te in pi leh pu, beh leh phung minsial lianga i kiphatsak laaklaak sangin kiphatsak taakzaw leh kilawm sa ing.\nEDEN HUAN a om ADAM leh EVE te nupa bel nop a sak mah ding uh hi. Sunghte hong zin ciang Aksa meh in, Teekte hong zin ciang Bal meh cih banga meh tuamtuam khek kawikawi lah kisam lo ding. I mo nu kiva kei lua, i mo nu kizen kei lua, nasep thanuam kei lua cih banga lupna room sungah phun susu a kikup sim lah omse lo ding. I makpa sum neihte tawh i inn ding lam ni, i makpa hauhna tawh nuamsa dih ni cih nopsak sawmna lah om se lo ding. I mo dingin hia nungak va hel dih sin vua (na ngah mateng un), ci a kitawsawnsawn lah kul se lo ding. I makpa dingin hia tangvalpa va naih bawl sin vua cih lah kullo lua mahmah ding…….. Guai, ollua zawzen, hampha lua uh…….\nGuai, gelh khin pak zo kei mawk ni, mate? I gelhsa teng leh i gelh nailoh teng gawmkhawm leng EDEN HUAN nopna a lang ii lang ii lang zong i genkhin nai tam maw. Up hak sa kei niteh. Kei zong ka up mah hi. EDEN HUAN nopna gen khin zo ding hi leeng tuni a Singapore a guahzu tengteng (zingsang pan tun nitak lam tan zu ta, Zomi te in guahpi i cihte hi lai) Pen tui suak leh zong kigelh khin nai kenteh. Tua manin hih computer laikhetna pak tawh EDEN HUAN nopna gen khit sawm vet dah ni. Tawldam zaw inteh.\nSia Rev. Dr. JM Ngul Khan Pau in, “Hong haza te, hong bawlsia te thukkik sawm sese kei leng tawldam lel hi. Pasian in thei khin hi,” a cih bangin; EDEN HUAN nopna zong gen khit sawm sese kei leng tawldam lel hi.\nEDEN HUAN a nop ding dan, a nop mahmah ding dan aw!! Ut lei ing….. Bill Gates in EDEN HUAN a nop dan cih research bawlna dingin a sum khempeuh hong pia zen leh UT ZEN SI’NG…..\nPrevious: Tonh Thu (12) ~ Awn Za Pau\nNext: Zo Sunni leh B Muan Ngaihte Holimna


url: =Kum 13 numeino khatin asihma apumpi Donate, midang 8 in nuntaklawh :: ZOMI DAILY\nposted on 18 September 2017 at 1:49 pm Lomkholna: Feature, News, Sawltak, World\nJemima Layzell kici numeino pen 2012 kumin “Brain Aneurysm” natna tawh si a, asih laitak in kum 13 bekbek phapan hi. Asihkhitciang apumpi aki zangtheilai aomleh ci’n Organ Donation piakkhiatna neikhol hi.\nJemima Layzell pen England gamsung, Somerset County pan ahihi. Asihkhit ciangin ama pumpi sungpan akizangtheilai Heart, Pancreas, Lungs, Small bowel, Liver cihte midang akisam te tungah kipiasawn in, mi 8 in zangkhinta uhhi. Tua azangte pen England gamsung muntuamtuam pan hi uh a, naupang 5 leh ulian 3 in ama pumpi nutsiat azangkha uh ahihi.\nAsihkhit zenzen hangin, ama pumpi piakkhiatna Organ Donation tungtawn in midang 8 te ii nuntakna ahonkhia himawk hi.\nNHS Blood & Transplant te’n abeisa Organ Donation kibawlte a etkik uhciangin, mihingkhat pumpi panin Jemima Layzell zahin midang tampi akihuh omngeilo cihi.\nJemima Layzell ii anu apa te aki zaksak ciangin, atanu uh asikhin ahih zenzen hangin, ama pumpi tungtawn in midang 8 bnagin nuntaklawh cihpen anu apa tezong kipak mahmah uhhi.\nNHS Blood & Transplant pan thunei te genna ah Jemima Layzell ii pumpi te lakah Heart, Small Bowel, Pancreas cihte pen mikhattek tungah ki thuahsawnsak “Transplant” cihi. Kidney tepen khattuak in mi 2 kihawmsak hi.\nLiver pen alangtuak in kikhen in, midang nihte tungah ki thuahsak hi. Lungs zong midangkhat avekin ki tuahsak hi. Akigawm in mi 8 takin nuntaklawh a, abeisa in Organ Donor khatin hizah in mitampi huh ngeilo cihi.\nJemima Layzell asihzawh asawtlo in Great Ormond Street Hospital ah lungtang apiading angak naupang khatin zangtheipah a, nuntaklawhpah hi. Jemima Layzell ii anu apa te’n atheih uhciang in kipaklua uh a, atanu uh asikhin ahih zenzen hangin, midangte nuntakna apiathei, ahuhthei suak ahih manin lungdam mahmah uhhi.\nAnu apa te genna ah asihma in kozong katanu uh apumpi piakkhiatding pen ngaihsut hamsa kasamahmah uhhi. Ahi zongin katanu uh ka it mahbangun, midangte’nzong atate uh itmahmahding, pumpi Organ apiakhia omkeileh asihlawh tampi omding cihte angaihsut uhciangin khial kisa hetlo uhhi. Atanu khatbekbek hanginzong midang 8 bangin nuntakna ngahkikthei cihpen thupi samahmah uhhi.\nTua ahih manin “The Jemima Layzell Trust” cih Organ Donation vaitawh kisai ahanthawn kawikawiding in kipawlna khat kipan uh a, Organ Donation athupitzia midang te tungah genpih kawikawi uhhi.\nNHS Blood & Transplant te genkhiatna ah pumpi piakkhiatna Organ Donation pen tawmlailua mahmah a, Organ Donor akicing in omzolo ahih manin mitampitak in sihlawh ci uhhi.\nEngland gamsung ah nungkum in Organ Donor ngakngak in, pumpi apiakhiading aomloh ciangin anunung ah asihlawh mi 457 bang om cimawk hi. Tualak ah naupang 14 kihel ci uhhi. Tulian laitak inzong Organ Donor angak cina mi 6414 tak om cimawk hi.\nRelated: Leitungbup Ekbuk Kipawlna “World Toilet Organization”\nOrgan Donation pen leitung gamtuamtuam bekthamlo, Kawlgam nangawn ah omta hi. Ihsihma in kasihkhitciang kapumpi ahoihlai, akizangthei teng nazang un ci’n zato leh kipawlna te ah ki piakhiathei hi.\nIh sihkhitciang ihpumpi pen leisung ah kiphumsuk in, asawtciang amuatcipding hilel hi. Tuaveve sangin ihpumpi ahoihlai, aki zangtheilai te midang khatpeuh in noptuamleh hoihzawlo dinghiam? Ihsihkhit nangawn in midang te nuntakna kihonthei laihi. Sawltak #zomidaily\nPrevious: North Korea te’n lauthawngna apiansaksak leh US te’n nuaicip tading\nNext: Phone limetlua numeikhat Escalator ah tuksuk in khuaphawklo


url: =Iraq ah Suicide Bomb puak, mi 100 kiim in sihna tuak ~ TK Lian :: ZOMI DAILY\nposted on 25 November 2016 at 7:44 pm Lomkholna: News, Thangkhanlian, World\nNov. 25, 2016: Iraq khuapi Baghdad panin km. 100 gamla a om Hilla khua-a petrol station ah sihpih truck bomb kipuaksak a, mi 100 kiim in sihna tuak uh hi. Sihna tuak a tamzawte pen Iran gammi biakna pia dinga khualzinmi (pilgrim) Shia Muslimte hi ci-in zan in police leh medical sources in pulak hi.\nShia Muslimlimte pen Islam biakna panin a lamkhial leh lampial (apostates) hi a ci IS ten hih sihpih bomb pen ko puahsak hi ci-in kipulak uh hi.\nIran gam panin Shia Muslim biakna pia dingte pen Karbala khuapi ah kum zalom 7 BC in a kithat Islam biakna phuankhiapa Prophet Mohammad’ tupa Imam Hussein’ sih ni phawkna Arbaeen pawi a kihel dinga pai ahi uh hi. Arbaeen pawi pen ni 40 sung kibawl ahi hi. Iran Shia sihna tuak lote a gam uh-ah kipuak kik pah hi.\nBomb puahna munah restaurant om a, tua mun pen khualzinmite tunna mun ahih manin hih mun ngim in kinei hi. A bomb puak hat lua ahih manin bomb puak them leng ten khualzinmite tuanna bus nga kangsak hi ci-in police ulian ten ci uh hi.\nIran Foreign Ministry in hih thupiang a mawhpaih thu pulak a, Iran Foreign Ministry spokesman Bahram Qasemi in hih thupiang hangin Iran in terrorism a dona khawlsan tuan lo ding hi ci hi ci-in Tasnim news agency in suaksak hi.\nPrevious: A (3) veina GZA khawmpi ah Dr. Do Suan Mung thugenna\nNext: Syria ah tunglam panin Turkey galkap 3 kikaplum, Turkey in Syria ngawh ~ TK Lian